Usaha tingkat pendapatan pekebun kecil getah terus diberi perhatian

KUALA LUMPUR, 6 Mac- Pendapatan pekebun kecil getah yang terjejas ekoran harga getah merosot sentiasa diambil perhatian Timbalan Menteri Perladangan dan Komoditi, Datuk Siti Aminah Aching berkata, kerajaan telah bersetuju menaikkan paras harga pengaktifan Insetif Pengeluaran Getah (IPG) daripada RM2.50 kepada RM4.70 sekilogram melibatkan peruntukan sebanyak RM350 juta.  "Walaupun jumlah itu adalah kecil tapi sebenarnya ia menyumbang satu jumlah yang besar di mana kita atau kerajaan akan mengeluarkan sebanyak RM350 juta kepada semua penerima itu nanti."Memang betul ianya boleh membantu 100% kepada kita punya pekebun kecil, tetapi insya-Allah kerajaan akan cuba memikirkan dengan kementerian yang lain sentiasa membuat perbincangan untuk mencari bagaimanakah makanisme akan dibuat untuk mencari supaya dapat menaikkan harga ini dengan bergantung kepada peruntukan atau keupayaan kewangan kerajaan," katanya.

(Timbalan Menteri Perladangan dan Komoditi, Datuk Siti Aminah Aching)

Berhubung cadangan untuk menaikkan harga lantai getah sekerap kepada RM4.50 sekilogram, buat permulaan kementeriannya akan melaksanakan paras harga pengaktifan (IPG) sebanyak RM2.70 dahulu seperti diumumkan dalam Belanjawan 2023.  Beliau menjawab pertanyaan Ahli Parlimen Parit, Muhammad Ismi Mat Taib di Dewan Rakyat.


Malaysia, India perkukuh kerjasama ekonomi digital

KUALA LUMPUR, 6 Mac- Kuala Lumpur dan New Delhi akan memperkukuh kerjasama dalam bidang ekonomi digital.Menurut Menteri Komunikasi dan Digital, Ahmad Fahmi Mohamed Fadzil, dengan kerjasama ini mampu memberikan banyak peluang kepada rakyat tempatan mendapat tempat di negara-negara ASEAN."Sektor yang paling menarik dan yang paling berpotensi ialah ekonomi digital. Sektor ini bagi saya sangat mustahak."Bagi saya sebagai menteri, perkara perlu kita lakukan di Malaysia, melengkapkan jaringan akses bagi tiga peratus terakhir dan menyelesaikan masalah akses quality of service, perkhidmatan bagi 97 peratus kawasan berpenduduk yang lain," katanya.Beliau ditemui pemberita selepas majlis Sidang kemuncak ASEAN-India ke 19 di ibu negara.

(Menteri Komunikasi dan Digital, Ahmad Fahmi Mohamed Fadzil)

Bertemakan "Strengthening and Moving Forward ASEAN-India Economic Relations for a Strategic Business Partnership" merupakan sebahagian acara daripada Tahun Persahabatan ASEAN-India sempena memperingati ulang tahun lebih tiga dekad antara India dan blok 10 anggota itu.Selain ekosistem digital, hubungan dua negara yang kini memasuki 65 tahun, perdagangan dan pelaburan turut menjadi tumpuan pada sidang kemuncak tersebut.


Projek Rancangan Tebatan Banjir disegerakan - PM

(Datuk Seri Anwar Ibrahim menyantuni salah seorang pendudukterjejas banjir ketika turun padang meninjau Pusat Pemindahan Sementara(PPS) Sekolah Kebangsaan Gemereh hari ini/Foto Bernama)

SEGAMAT, 5 Mac- Projek Rancangan Tebatan Banjir (RTB) bernilai RM600 juta atau lebih akan disegerakan mulai Jun ini.Langkah tersebut bagi mengatasi masalah banjir yang sering kali berlaku di beberapa negeri.Perkara itu diumumkan Perdana Menteri, Datuk Seri Anwar Ibrahim, pada Ahad."Isu banjir ini kalau tidak dilakukan apa-apa yang serius ia akan berulang. "Banjir ini bukan kali pertama, bertahun-tahun, oleh itu kita putuskan projek yang mahal RM600 juta atau lebih untuk tebatan banjir akan disegerakan," katanya.

(Datuk Seri Anwar Ibrahim (tengah) pada sidang media selepas melawat penduduk terjejas banjir di PPS Sekolah Jenis Kebangsaan (Cina) Kampung Tengah hari ini/Foto Bernama)

Beliau menyatakan demikian selepas melawat Pusat Pemindahan Sementara (PPS) Sekolah Jenis Kebangsaan (Cina) Kampung Tengah, di sini hari ini.

Jelas beliau, projek RTB sebelum ini ditangguhkan sementara bagi mengelak ketirisan dan proses urusan tender. Namun melihat kepeluan yang cukup mendesak, kerajaan memutuskan ia harus disegerakan.

Banjir terkawal, tiada keperluan isytihar darurat bencanaDalam pada itu, Perdana Menteri menegaskan tiada keperluan mengisytiharkan darurat berikutan jangkaan hujan akan berkurangan dan banjir di beberapa kawasan sudah mulai surut."Keputusan kerajaan tidak umumkan darurat kerana jangkaan hujan mulai berkurangan dan beberapa tempat air banjir sudah sedikit surut walaupun ada masalah di tempat termenung, jadi itu mengambil masa, tetapi tidak perlu darurat," jelas beliau.Sebelum itu, Anwar turut melawat PPS Sekolah Kebangsaan Gemereh dengan meluangkan masa kira-kira 30 minit menyantuni penduduk dan menyerahkan bakul makanan.PPS berkenaan menempatkan 125 penduduk daripada 32 keluarga.


RoS lulus usul jawatan Presiden, Timbalan Presiden tidak dipertandingkan - Presiden UMNO

(Barisan ahli Majlis Kerja Tertinggi (MKT) UMNO/FOTO FB Zahid Hamidi)

GEORGE TOWN, 5 Mac - Jabatan Pendaftaran Pertubuhan (RoS) telah meluluskan usul tambahan yang diluluskan pada Perhimpunan Agung UMNO (PAU) 2022,  supaya jawatan presiden dan timbalan presiden tidak dipertandingkan pada pemilihan parti itu tahun ini.Presiden UMNO Datuk Seri Dr Ahmad Zahid Hamidi berkata UMNO telah menerima surat daripada Menteri Dalam Negeri Datuk Seri Saifuddin Nasution Ismail mengenai keputusan RoS itu Jumaat. "Surat dari Menteri Dalam Negeri semalam adalah mengenai pemberitahuan keputusan pengecualian daripada pematuhan Seksyen 13 (1)(c) (14) melalui Seksyen 70 Akta Pertubuhan 1966 (Akta 832), berhubung keputusan usul tambahan yang telah diluluskan dalam PAU 2022 berkaitan jawatan presiden dan timbalan yang tidak dipertandingkan dalam pemilihan parti akan datang," katanya pada sidang media selepas hadir pada Majlis Pengenalan Calon UMNO Pulau Pinang di sini pada Sabtu.Menurut Timbalan Perdana Menteri surat daripada Kementerian Dalam Negeri (KDN) itu  memaklumkan bahawa Menteri Dalam Negeri telah memutuskan memberikan pengecualian kepada Seksyen 13(1)(c)(14) melalui Seksyen 70 Akta Pertubuhan 1966 Akta 832 berhubung usul tambahan.Beliau berkata surat dari KDN itu adalah satu keabsahan bahawa jawatan presiden dan timbalan presiden UMNO  disahkan tidak dipertandingkan."Ini kerana semua klausa dalam Perlembagaan parti juga turut diikuti oleh pengerusi tetap,” katanya.

Ahmad Zahid berkata  surat itu juga memberi pengesahan bahawa apabila RoS melakukan siasatan maka keputusan KDN mengikut Seksyen Perkara 70 Akta Pertubuhan 1966, adalah berkuat kuasa sepenuhnya dan memberikan keabsahan dua jawatan tertinggi itu tidak dipertandingkan.Dalam pada itu, beliau  berkata semua ahli-ahli harus memberikan keutamaan dalam memperkukuhkan  parti dan mempertahankan Kerajaan Perpaduan yang merupakan sebahagian daripada parti UMNO."Kerajaan yang ada ini mesti dipertahankan kerana UMNO sebahagian kerajaan yang ada...agenda yang boleh menggugat kerajaan dan jangan pilih tokoh-tokoh yang boleh menggugat kerajaan," katanya.Beliau juga mengingatkan semua pewakilan UMNO supaya tidak berkempen sehingga hilang kelayakan atau mana-mana yang menang, kemenangan boleh dibatalkan.Pemilihan UMNO diadakan bermula pada 1 Feb hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda serta Pergerakan Puteri Cawangan ialah dari 1 hingga 26 Feb ini.Selain itu, Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan Exco Wanita, Exco Pergerakan Pemuda dan Exco Pergerakan Puteri UMNO Pusat bakal diadakan serentak di seluruh negara pada 11 Mac ini.Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula akan diadakan serentak di seluruh negara pada 18 Mac. - BERNAMA


SPISC: Fadillah puji pencapaian barisan pesilat Bumi Kenyalang


Rakyat perlu lihat secara objektif pencapaian 100 hari PM - Shamsul Iskandar

KUALA LUMPUR, 5 Mac - Rakyat perlu melihat secara objektif hasil pencapaian 100 hari pentadbiran Perdana Menteri Datuk Seri Anwar Ibrahim menerajui Kerajaan Perpaduan.Setiausaha Politik Kanan kepada Perdana Menteri Datuk Seri Shamsul Iskandar Md Akin berkata dalam tempoh itu, antara perkara yang dilaksanakan ialah pengenalan Malaysia MADANI, pembentangan Belanjawan MADANI dan pengukuhan dasar luar bagi menarik pelaburan. “(Penilaian 100 hari) ini merupakan satu perkara yang biasa dalam amalan politik di negara kita… ia juga sangat membantu dalam memberikan kita satu ‘tekanan’ bagi menyelesaikan sesuatu perkara dalam masa 100 hari, (penyelesaian) harus disegerakan.“Beliau sebagai Perdana Menteri juga harus urus kepelbagaian (ideologi politik) yang melatari Kerajaan Perpaduan ini dan Alhamdulillah dalam tempoh ini telah ditubuh Sekretariat Kerajaan Perpaduan,” katanya ketika menjadi tetamu rancangan Ruang Bicara terbitan Bernama TV malam tadi.

(Shamsul Iskandar (Kanan) menjadi tetamu rancangan Ruang Bicara terbitan Bernama TV malam tadi/Syot layar FB BERNAMA TV)

Shamsul Iskandar berkata ini membuktikan seluruh parti dalam Kerajaan Perpaduan bersepakat memastikan kestabilan pentadbiran kerajaan di bawah pimpinan Anwar.Beliau berkata kali terakhir negara menyaksikan dua pertiga majoriti di Parlimen adalah semasa pentadbiran Tun Abdullah Ahmad Badawi manakala Pilihan Raya Umum ke-15 (PRU15) menyaksikan Pakatan Harapan (PH) memenangi 82 kerusi tetapi penubuhan Kerajaan Perpaduan membolehkan sokongan dua pertiga dicapai. “Walaupun ada dalam kalangan pembangkang yang cakap ‘tebuk atap dinding nak runtuh,’ mereka boleh cakap sesuka hati mereka.“Kita (sebagai kerajaan) mempunyai persefahaman bahawa persepaduan parti dalam Kerajaan Perpaduan ini bertujuan untuk menyampaikan, memenuhi hasrat dan aspirasi rakyat. Pada saya, itu sangat mustahak dan itu difahami oleh pemain dan pemimpin politik kita,” katanya. Anwar mengangkat sumpah jawatan dan mula menerajui Kerajaan Perpaduan pada 24 Nov 2022, lima hari selepas keputusan rasmi PRU15 dan hari ini genap 100 hari beliau menjadi Perdana Menteri.Buat pertama kali dalam sejarah negara, keputusan pilihan raya umum berakhir dengan situasi Parlimen tergantung apabila tiada parti atau gabungan politik mendapat majoriti mudah 112 kerusi bagi membentuk Kerajaan Persekutuan. Menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah agar parti dan gabungan politik mempertimbang penubuhan Kerajaan Perpaduan bagi mengakhiri kemelut pasca-PRU15, akhirnya hasil rundingan antara parti bersetuju dan menyokong pembentukan Kerajaan Perpaduan yang diterajui PH. - BERNAMA


Kaji punca banjir, cari penyelesaian jangka pendek dan panjang - Agong

(Yang di-Pertuan Agong berkenan menyampaikan hadiah berupa alat tulis dan peralatan mewarna untuk kanak-kanak mangsa banjir yang berlindung di PPS di Kampung Chedong)

MARAN, 3 Mac- Kerajaan diminta mengkaji dengan lebih terperinci punca berlakunya banjir serta mencari jalan penyeselaian jangka pendek dan panjang.  Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah bebanan banjir perlu dikurangkan dan kerajaan perlu mencari jalan mengatasinya.  Ini termasuk projek tebatan banjir dan usaha mendalamkan sungai terutama di Sungai Pahang.  "Kita perhatikan Sungai Pahang dah nampak cetek sangat sepanjang tahun. Bila musim banjir dia melimpah ke tebing-tebing berhampiran. Mungkin segi teknikalnya perlu buat kajian oleh pihak JPS, soal kos itu kita fikir kemudian. Kita perlu cari punca sebab berlaku banjir setiap tahun,setiap bulan, setiap minggu," titah Al-Sultan Abdullah Ri'ayatuddin Al-Mustafa Billah Shah. Titah baginda, kajian juga perlu dibuat secara menyeluruh termasuk di sungai-sungai kecil dan parit di kawasan bandar di samping memastikan penyelenggaraan dilasanakan dengan baik.  Al Sultan Abdullah turut mengingatkan penghuni di Pusat Pemindahan Sementara (PPS) agar menjaga kebersihatan dan keselamatan masing-masing agar tidak berlaku perkara tidak diingini.  Seri Paduka Baginda bertitah demikian ketika mencemar duli menziarahi PPS Kampung Baru Sungai Chedung di sini.  Berangkat sama, Raja Permaisuri Agong Tunku Hajah Azizah Aminah Maimunah Iskandariah dan anakanda, Tengku Panglima Raja Tengku Amir Nasser Ibrahim Shah.  Turut hadir; Menteri Besar Pahang Datuk Seri Wan Rosdy Wan Ismail, Setiausaha Kerajaan Negeri Pahang Datuk Seri Dr Sallehuddin Ishak serta Exco Kebajikan Masyarakat, Pembangunan Wanita Dan Keluarga Negeri, Datuk Sabariah Saidan.  Seramai 203 penduduk terjejas daripada 47 keluarga berlindung di PPS itu sejak Rabu lalu.  Yang di-Pertuan Agong turut berkenan mencemar duli ke PPS Arena Maran yang menempatkan 133 penduduk terjejas, terdiri daripada 41 keluarga.

(Kaji punca banjir, cari penyelesaian jangka pendek dan panjang - titah Agong)


Lawatan PM ke Filipina capai objektif perkukuh hubungan dua hala

MANILA, 3 Mac- Lawatan Perdana Menteri, Datuk Seri Anwar Ibrahim ke Manila akan membuka lebih banyak ruang dalam aspek mewujudkan keamanan serantau bawah satu blok, iaitu ASEAN.  Malah, komitmen Datuk Seri Anwar dalam mewujudkan kestabilan dan keamanan di Selatan Filipina juga turut dihargai oleh kepimpinan negara itu sebagai sahabat yang diyakini.  Jelas penganalisis hubungan antarabangsa dari Universiti of Santo Tomas, Felipe F.Salvosa II, Malaysia dan Filipina sebagai negara pengasas ASEAN sentiasa mempunyai hubungan yang baik daripada aspek perdagangan dan pelaburan.  Lebih-lebih lagi selepas lawatan Datuk Seri Anwar ke Manila menerusi pertemuan beliau bersama pelabur-pelabur utama, yang mampu meningkatkan tahap pelabur di kedua-dua negara.  "Seperti yang dinyatakan dalam kenyataan media oleh Presiden Filipina, kedua-dua negara ini yang juga pengasas bersama BIMP EAGA dan beberapa blok serantau, menpunyai hubungan yang baik dalam aspek pelaburan, perdagangan dan eksport. Peranan Malaysia yang menjadi orang tengah antara Manila dan kumpulan pemisah dalam proses kedamaian sentiasa dihargai,"kata Felipe F.Salvosa II. Isu berkaitan keselamatan di Selatan Filipina, Laut China Selatan termasuk usaha Malaysia untuk membantu Bangsamoro turut menjadi perhatian apabila Datuk Seri Anwar menggunakan mekanisme ASEAN dalam membentuk bekerjasama dengan Filipina. Usaha Malaysia untuk membantu Bangsamoro menerusi platform ASEAN juga disifatkan sebagai tindakan berani yang wajar dipuji. Langkah segera yang dilaksana Datuk Seri Anwar ke arah itu, mempelawa tokoh utama Bangsamoro termasuk Ketua Menteri Wilayah Autonominya, Murad Ebrahim berkunjung ke Malaysia.Fokusnya, bagi membincangkan lebih lanjut berhubung bantuan yang bakal dihulur negara ini.


ASEAN perlu tegas terhadap elemen jejas keharmonian serantau - PM

(Perdana Menteri, Datuk Seri Anwar Ibrahim menyampaikan syarahan umum bertajuk ‘30 TahunSelepas Kebangkitan Asia: Pengajaran Strategik Buat Asean di Universiti Filipina/ Foto PMO)

MANILA, 2 Mac - Negara anggota ASEAN perlu bersikap tegas apabila wujudnya elemen-elemen yang boleh menjejaskan keharmonian dan keamanan serantau.  Jelas Perdana Menteri, Datuk Seri Anwar Ibrahim, walaupun ASEAN mengamalkan dasar berkecuali tetapi masih mempunyai piagam yang tersendiri. "Hari ini, membuat keputusan melalui konsensus terus menjadi prinsip utama ASEAN. Walau bagaimanapun, ini tidak bermakna bahawa ASEAN harus berdiam diri mengenai perkembangan di negara anggota yang menjejaskan rantau ini atau khususnya pelanggaran terhadap Piagam ASEAN oleh anggotanya sendiri, Secara jujurnya, saya percaya bahawa tidak campur tangan bukanlah satu lesen untuk sikap tidak ambil peduli," kata beliau ketika menyampaikan syarahan umum bertajuk '30 Tahun Selepas Gelombang Kebangkitan Asia: Pengajaran Strategik Buat ASEAN' di Universiti Filipina, di sini hari ini.

(Perdana Menteri, Datuk Seri Anwar Ibrahim menyampaikan syarahan umum bertajuk ‘30 Tahun Selepas Kebangkitan Asia: Pengajaran Strategik Buat Asean di Universiti Filipina/ Foto PMO)

Tambah Perdana Menteri, Myanmar perlu bertanggungjawab disebabkan pencabulan hak asasi manusia dan ia telah juga telah mencabuli Piagam ASEAN iaitu kepentingan keadilan dan kedaulatan undang-undang.  Pada masa sama, Anwar juga mahu negara-negara ASEAN supaya membuat keputusan tanpa campur tangan kuasa luar dalam mencerminkan pendirian secara komprehensif.


PM terima anugerah Ijazah Kehormat Universiti Filipina

(Perdana Menteri, Datuk Seri Anwar Ibrahim dianugerahkan Ijazah Kehormat Kedoktoran jurusan Undang-undang,Honoris Causa di Universiti Filipina/ Foto PMO)

MANILA, 2 Mac - Perdana Menteri, Datuk Seri Anwar Ibrahim hari ini dianugerahkan Ijazah Kehormat Kedoktoran jurusan Undang-undang, Honoris Causa, di Universiti Filipina, sebagai menghargai kepimpinan dan kredibiliti beliau. Ia juga merupakan ijazah kehormat yang pertama diterima oleh Anwar selepas dilantik sebagai Perdana Menteri yang ke-10.  Ijazah kehormat tersebut disampaikan oleh Pengerusi Suruhanjaya Tinggi Pendidikan Filipina, J. Prospero E. De Vera III serta Presiden dan Pengerusi Bersama Lembaga Regen UP Angelo A. Jimenez.

(Perdana Menteri, Datuk Seri Anwar Ibrahim dianugerahkan Ijazah Kehormat Kedoktoran jurusan Undang-undang, Honoris Causa di Universiti Filipina/ Foto PMO)

Perdana Menteri juga menyampaikan syarahan umum yang bertajuk '30 Tahun Selepas Gelombang Kebangkitan Asia: Pengajaran Strategik Buat ASEAN' di universiti berkenaan, di hadapan lebih 2,000 mahasiswa, delegasi luar negara dan ahli akademik.  Sebelum beliau ke Universiti Filipina, Anwar tiba di Tugu Peringatan Jose Rizal di Rizal Park pada pukul 8:45 pagi bagi upacara meletakkan kalungan bunga.  Beliau disambut Datuk Bandar Manila, Honey Lacuna-Pangan dan Ketua Staf Tentera Laut Filipina, Laksamana Muda Jose M-A Ambrosio Q Ezpeleta.


Projek naik taraf LTAPP bermula tahun ini- Anthony

GEORGE TOWN, 1 Mac- Projek pembesaran dan naik taraf Lapangan Terbang Antarabangsa Pulau Pinang (LTAPP) akan dimulakan selewat-lewatnya hujung tahun ini.Menteri Pengangkutan, Anthony Loke berkata, pihaknya sudah mengarahkan Malaysia Airport Holdings Berhad (MAHB) memulakan segera projek itu dengan tender terbuka perlu dilakukan dalam tempoh dua bulan.Menurutnya, kerajaan pusat melihat projek pembesaran dan menaik taraf LTAPP merupakan keperluan mendesak ketika ini memandangkan lapangan terbang tersebut sudah mengendalikan kapasiti penumpang melebihi kemampuan iaitu 6.5 juta orang setahun.Sebagai contoh katanya LTAPP pada 2019 iaitu sebelum bermulanya pandemik COVID-19 mengendalikan sehingga 8.33 juta penumpang, malah seramai 4.27 juta penumpang direkodkan tahun lalu meskipun pembukaan sempadan negara hanya dibuka pada bulan April.Tambahnya, keseluruhan pembiayaan bagi projek itu akan dibiayai sepenuhnya oleh MAHB dan hanya akan melibatkan kawasan sedia ada tanpa membabitkan pengambilan tanah seperti projek tambak baharu atau pengosongan kawasan sekolah.

"Dengan adanya pengumuman daripada Menteri Kewangan, maka saya telah mengarahkan MAHB percepatkan proses. Conceptual design sudah ada, kita akan lengkapkan semua dokumen dan akan panggil tender dalam masa terdekat.“Projek pembesaran dan naik taraf LTAPP ini dijangka mengambil masa antara tiga empat tahun dan apabila siap kelak mampu menampung sekali ganda kapasiti penumpang ketika ini iaitu kira-kira 12 juta orang setahun.“Dengan adanya projek pembesaran dan naik taraf LTAPP itu, ia dapat memberikan perkhidmatan yang lebih baik kepada penumpang,” katanya dalam sidang media bersama Ketua Menteri, Chow Kon Yeow di George Town.Terdahulu, Anthony mengadakan lawatan kerja rasminya ke Pulau Pinang dengan meninjau operasi perkhidmatan awam di negeri itu termasuk melawat LTAAP dan menaiki feri sebelum pulang ke ibu negara menggunakan perkhidmatan tren elektrik (ETS).Sementara itu, dalam sidang media sama Anthony Loke memaklumkan kerajaan persekutuan sedang mempertimbangkan untuk mengembalikan feri ikonik negeri itu yang telah tamat operasi pada 2020.  Justeru beliau akan meneliti cara untuk operasi semula feri berkenaan sama ada akan dijadikan sebagai feri pelancongan, feri muzium atau feri roro.Perbincangan mengenainya akan diadakan dalam masa terdekat dengan Suruhanjaya Perlabuhan Pulau Pinang (SPPP).


RM676.4 juta peruntukan untuk RISDA tingkatkan pendapatan pekebun kecil - Zahid

KUALA LUMPUR, 2 Mac - Sebanyak RM676.4 juta diperuntukan tahun ini kepada Pihak Berkuasa Kemajuan Pekebun Kecil Perusahaan Getah (RISDA) bagi memastikan kesejahteraan pekebun kecil getah di seluruh negara.Timbalan Perdana Menteri merangkap Menteri Kemajuan Desa dan Wilayah, Datuk Seri Dr. Ahmad Zahid Hamidi berkata peruntukan yang ditetapkan kepada RISDA itu mengambil kira strategi komprehensif dalam menerajui pembangunan komuniti desa. Ini sekaligus dapat memastikan kelangsungan kehidupan untuk lebih 500,000 pekebun kecil yang bergantung kepada tanaman getah sebagai punca pendapatan.

"Langkah ini adalah langkah proaktif untuk memperlihatkan usaha bagi menambah pendapatan isi rumah keluarga. Kita sasarkan kira-kira 30 peratus daripada isi rumah pekebun kecil untuk memperolehi pendapatan purata sebanyak RM2,500 sebulan secara berperingkat."Kita akan menambahkan peratusan dan peningkatan pendapatan dan ini kita lakukan secara berterusan membantu pekebun kecil," katanya pada sidang media selepas Perhimpunan Bulananan Kementerian Kemajuan Desa dan Wilayah di Ibu Pejabat RISDA, di sini.Tambah Zahid, menerusi pembentangan Belanjawan 2023 Malaysia Madani juga, pelbagai inisiatif telah diumumkan bagi meningkatkan taraf kehidupan komuniti warga desa.Ini termasuk kenaikan paras Harga Pengaktifan Insentif Pengeluaran Getah (IPG) daripada RM 2.50 kepada RM2.70 sen sekilogram dengan peruntukan sebanyak RM350 juta dan peningkatan sumbangan musim tengkujuh daripada RM600 kepada RM800 bagi tempoh empat bulan dengan nilai peruntukan bernilai RM256 juta.


Malaysia akan terus amalkan konsep demokrasi - Anwar

MANILA, 2 Mac - Malaysia akan terus mengamalkan konsep demokrasi yang kukuh dan stabil dalam pemilihan pemimpin.  Malah, di bawah konsep Malaysia Madani, negara akan terus mengecapi pentadbiran yang telus.Perdana Menteri,Datuk Seri Anwar Ibrahim berkata dalam konsep Malaysia Madani yang dibawa oleh Malaysia juga tidak akan wujud unsur seperti ketidakadilan dan pertelingkahan agama.

"Di malaysia, kita mengalami proses demokrasi yang sama dalam memberi tanggungjawab kepada rakyat untuk memilih kepimpinan seperti di Filipina. "Saya berkongsi dengan anda bahawa Malaysia tidak akan ada pertelingkahan agama, ketidakadilan, tamak dan eksploitasi seperti negara anda juga. Pentadbiran yang telus dan amalan demokratik akan terus diamalkan di bawah pentadbiran saya yang menjadi falsafah bagi negara yang dikenali Malaysia Madani," kata Anwar ketika menyampaikan syarahan umum di Universiti of Philipines, di sini.Berucap di hadapan lebih 2,000 mahasiswa, ahli akademik dan delegasi luar, Anwar turut menekankan bahawa perlunya Malaysia dan semua negara ASEAN memberi keutamaan dalam isu keselamatan dan keharmonian serantau.


Perak serah geran penerbitan 10 bahan ilmiah bernilai RM230,000

IPOH, 1 Mac - Kerajaan Negeri Perak hari ini menyerahkan Geran Penerbitan Perak Sejahtera 2030 berjumlah RM230,000 kepada Institut Darul Ridzuan (IDR) bagi penerbitan 10 bahan ilmiah berkaitan cabaran dan isu negeri ini.Menteri Besar, Datuk Seri Saarani Mohamad berkata geran itu merupakan inisiatif kerajaan negeri menerusi IDR yang digerakkan dengan kerjasama strategik Pemikir Darul Ridzuan, pemain industri serta pakar pelbagai bidang daripada institusi pengajian tinggi.Ujarnya penerbitan itu juga bakal meningkatkan kefahaman masyarakat mengenai senario semasa yang dihadapi Perak."Sepuluh buku yang julung kali diterbitkan ini dijangka siap sepenuhnya tahun ini dan akan menjadi rujukan pemegang taruh negeri dan pelaksana ke arah merealisasikan pelan Perak Sejahtera 2030,” katanya pada sidang media selepas majlis penyampaian geran itu di pejabatnya di Bangunan Perak Darul Ridzuan di Ipoh.

(Menteri Besar Perak, Datuk Seri Saarani Mohamad)

Beliau berkata IDR akan memfokuskan kepada penerbitan buku yang menyentuh isu Orang Asli, orang kurang upaya (OKU), masyarakat menua dan Pendidikan Teknikal dan Latihan Vokasional (TVET), selain isu migrasi, kemiskinan dan kerentanan, kesihatan dan kesejahteraan, sekuriti makanan dan kelestarian alam, ekonomi digital serta analisis data raya.Terdahulu, Saarani melancarkan Bulan Wanita Perak, inisiatif yang julung kali diadakan sempena Hari Wanita Sedunia yang disambut pada 8 Mac setiap tahun.Selaras pelancaran itu, pelbagai program dijalankan bermula hari ini hingga 19 Mac, iaitu tarikh sambutan rasmi Hari Wanita Peringkat Negeri Perak, yang bakal menghimpunkan kira-kira 2,000 wanita di Laman Seri Ridzuan.


(Berikutan hujan lebat berterusan semalam, sebanyak 17 pusat peperiksaan di negeri Johor, Pahang dan Sarawak telah terjejas)

PUTRAJAYA, 2 Mac- Keadaan cuaca yang tidak menentu dan hujan lebat berterusan telah menjejaskan kelancaran pengurusan pengendalian peperiksaan Sijil Pelajaran Malaysia (SPM) tahun 2022.Menurut kenyataan Kementerian Pendidikan (KPM), berikutan hujan lebat berterusan semalam, sebanyak 17 pusatpeperiksaan di negeri Johor, Pahang dan Sarawak telah terjejas."Daripada jumlah ini, sebanyak tujuh pusat peperiksaan tidak dapat dibuka disebabkan terputus hubungan dan jalan raya," menurut kenyataan itu. Di Johor dan Pahang, seramai 195 calon terkesan dengan banjir namun berjaya digerakkan ke pusat-pusat peperiksaan berhampiran dengan bantuan agensi kerajaan untuk menduduki peperiksaan.431 calon terkandas dalam banjir dan tidak dapat hadir di pusat peperiksaan yang dijadualkan atau pusat peperiksaan berhampiran.

(17 pusat peperiksaan SPM terjejas akibat banjir)

KPM melalui Lembaga Peperiksaan (LP) sedang mengumpul maklumat terperinci mengenai calon yang terlibat. Penjadualan semula peperiksaan SPM tahun 2022 akan dilaksanakan bagi kesemua 431 calon tersebut.Semua calon SPM tahun 2022 turut dinasihatkan agar memaklumkan kepada pihak sekolah atau Jabatan Pendidikan Negeri (JPN) dengan segera sekiranya terkandas dalam banjir dan tidak dapat hadir di pusat peperiksaan yang telah ditetapkan atau mana-mana pusat peperiksaan berhampiran. Calon juga boleh menghubungi talian bilik gerakan banjir yang disediakan di ibu pejabat LP dan JPN di seluruh negara.Penjadualan semula peperiksaan akan dilaksanakan bagi calon berkenaan setelah mendapat pengesahan Pengarah Pendidikan Negeri..


Suntikan RM500 kepada pencarum KWSP, mampu pulih dana caruman - Ahli Akademik

KUALA LUMPUR, 1 Mac - Langkah kerajaan menambah caruman simpanan Kumpulan Wang Simpanan Pekerja (KWSP) sebanyak RM500 kepada dua juta pencarum menerusi pengumumnan Belanjawan 2023, dilihat mampu memulihkan semula dana caruman mereka.  Pensyarah Kanan Fakulti Ekonomi dan Muamalat Universiti Sains Islam Malaysia Dr Muhammad Iqmal Hisham Kamaruddin berkata inisiatif melibatkan pengagihan hampir RM1 bilion peruntukan kerajaan kepada pencarum berumur 40 hingga 54 tahun itu, merupakan tindakan terbaik.“Jumlah RM500 ini sekiranya terus kekal di dalam tabungan dana caruman, mereka yang berusia 40 tahun ketika ini akan mempunyai tambahan nilai lebih daripada 100 peratus atau RM1,039.46 apabila mencecah usia 55 tahun,” katanya ketika dihubungi Bernama.Beliau berkata usaha kerajaan itu juga sudah semestinya akan memulihkan semula peratusan pencarum KWSP berusia 55 tahun ke bawah yang tidak mempunyai cukup wang apabila bersara, di samping caruman berterusan oleh para pencarum turut akan memulihkan semula peratusan itu pada masa akan datang. Dalam Belanjawan 2023 pada 24 Feb lepas, Perdana Menteri Datuk Seri Anwar Ibrahim mengumumkan sebanyak RM500 akan diagihkan kepada ahli KWSP yang berumur antara 40 hingga 54 tahun dengan simpanan kurang RM10,000 dalam Akaun 1 mereka sekali gus akan memanfaatkan hampir dua juta ahli KWSP. Dalam pada itu, beliau berkata sebanyak RM145 bilion simpanan KWSP melalui empat pengeluaran sebelum ini telah menyebabkan bilangan ahli aktif yang mencapai Simpanan Asas RM240,000 pada usia 55 tahun menurun daripada 36 peratus pada 2020 kepada 29 peratus pada akhir 2022.“Pengeluaran dana caruman seperti i-Lestari, i-Citra, i-Sinar dan Pengeluaran Khas sebelum ini dibuat atas situasi kecemasan terutamanya untuk survival ketika COVID-19 melanda. Justeru, tindakan meminta untuk membenarkan pengeluaran caruman KWSP dilihat kurang sesuai melihat kepada ketiadaan situasi kecemasan atau keperluan mendesak,” katanya. Justeru, Muhammad Iqmal Hisham berkata tindakan meminta untuk membenarkan pengeluaran caruman KWSP dilihat kurang sesuai, melihat kepada ketiadaan situasi kecemasan atau keperluan mendesak.

Dalam masa sama, Penganalisis Ekonomi UniKL Business School Profesor Madya Dr Aimi Zulhazmi Abdul Rashid berkata pelaburan yang diletakkan pada dana persaraan dan dividen yang diterima pencarum akan berkurangan sekiranya dana KWSP kurang daripada RM1 trilion.Dalam pada itu, Pensyarah Kanan Jabatan Ekonomi, Fakulti Perniagaan dan Ekonomi Universiti Malaya Nurulhuda Mohd Satar berkata isu jaminan sosial selepas persaraan merupakan satu masalah yang semakin meruncing dalam negara terutamanya mereka yang tidak mampu untuk membuat simpanan persaraan selain daripada KWSP.“Pada masa ini kita (pencarum) perlu memikirkan kesan jangka panjang atau sebarang inisiatif yang dilaksanakan, terutama sekali dalam menghadapi keadaan ekonomi yang masih lagi tidak menentu. Secara dasarnya, faedah daripada langkah ini akan membawa pulangan kepada pencarum sendiri apabila pertumbuhan ekonomi dapat dijana dengan lebih pantas.“Namun begitu, kerajaan juga haruslah memainkan peranan dalam memastikan bahawa tiada ketirisan berlaku supaya proses limpahan ke bawah (trickle down effect) benar-benar dapat dirasai oleh segenap lapisan rakyat,” katanya. Nurulhuda berkata meskipun langkah kerajaan tidak membenarkan pengeluaran KWSP telah mengecewakan beberapa pihak, namun beliau menyarankan supaya pencarum sentiasa mengoptimumkan faedah daripada insentif-insentif lain yang ditawarkan kerajaan. - BERNAMA


Bazar Rahmah ketika Ramadan, KPDN bincang dengan agensi berkaitan

KUALA TERENGGANU, 1 Mac- Bazar Rahmah bakal diwujudkan di beberapa negeri Ramadan nanti.Kementerian Perdagangan Dalam Negeri dan Kos Sara Hidup (KPDN) menjelaskan, ketika ini proses perbincangan bersama beberapa agensi sedang dijalankan dan beberapa lokasi sudah dikenal pasti.Menterinya, Datuk Seri Salahuddin Ayub berkata, perbincangan tersebut merangkumi penurunan kadar sewa tapak bazar Ramadan yang secara tidak langsung mempengaruhi harga makanan ditawarkan. "Pada masa ini, Dewan Bandaraya Kuala Lumpur (DBKL) dan Majlis Bandaraya Ipoh (MBI) antara yang terawal menawarkan tapak Bazar Ramadan Rahmah.“Ada perancangan nak buat Bazar Ramadan Rahmah pada bulan Ramadan ini dengan harga sewa tapak premis dapat dikurangkan.“Peniaga di bazar tersebut juga dapat menurunkan harga jualan makanan,” katanya.Terdahulu beliau merasmikan Program Jualan Rahmah peringkat negeri Terengganu di Sabasun HyperRuncit, di Kuala Terengganu.

(Datuk Seri Salahuddin pada Program Jualan Rahmah peringkat negeri Terengganu di Sabasun HyperRuncit, di Kuala Terengganu)

Selain itu, Salahuddin turut memberitahu, KPDN akan mengadakan pertemuan dengan tiga kementerian lain untuk menjayakan Bazar Ramadan Rahmah itu.Katanya, tiga kementerian lain itu adalah Kementerian Komunikasi dan Digital dan Kementerian Pembangunan Usahawan dan Koperasi serta Kementerian Pertanian dan Keterjaminan Makanan.Setakat ini, sebanyak 11 syarikat pasar raya dan pasar raya besar menyertai kempen Jualan Rahmah yang menawarkan harga barangan keperluan antara 10 hingga 30 peratus lebih murah berbanding harga pasaran.


1,631 aduan kandungan lucah, paling banyak diterima MCMC

KUALA LUMPUR, 1 Mac - Suruhanjaya Komunikasi dan Multimedia Malaysia (MCMC) menerima sebanyak 1,631 aduan melibatkan kandungan lucah daripada 2, 825 aduan dari tahun 2009 hingga 28 Februari tahun ini, kata Timbalan Menteri Komunikasi dan Digital, Teo Nie Ching.Katanya, sebanyak 46 kes daripada 115 kes telah didakwa di mahkamah bawah Seksyen 233 Akta Komunikasi dan Multimedia 1998 (Akta 588) melibatkan kandungan lucah.Selain kandungan lucah, tambahnya, MCMC dalam tempoh sama juga menerima dan menyiasat 574 aduan mengenai kandungan palsu, 546 aduan kandungan jelik, 67 aduan kandungan mengancam serta tujuh aduan kandungan sumbang.Daripada aduan yang diterima itu, beliau berkata, sebanyak 108 kes masih dalam siasatan, 115 kes didakwa di mahkamah dan 40 kes dikenakan kompaun dengan nilai keseluruhan berjumlah RM138,250."Sebanyak 84 kes telah dikeluarkan notis amaran, manakala 2, 478 kes berstatus Tiada Tindakan Lanjut (No Further Action – NFA) dan/atau Tiada Kesalahan Dizahirkan (No Offense Disclosed – NOD"Kes-kes diklasifikasikan sebagai NFA/NOD adalah disebabkan tiada bukti kukuh yang mengaitkan suspek dengan kesalahan yang disiasat bawah Seksyen 233 Akta 588," katanya pada sesi soal jawab lisan di Dewan Rakyat, hari ini.

Manakala, daripada 115 kes yang telah didakwa di mahkamah sebanyak 45 kes melibatkan kandungan jelik, kandungan palsu (18), kandungan sumbang (tiga) dan kandungan mengancam (tiga).Katanya lagi daripada 108 kes yang telah selesai dan dijatuhkan hukuman denda nilai keseluruhan berjumlah RM1.04 juta, manakala tujuh lagi sedang dalam proses perbicaraan.Beliau menjawab soalan Syahredzan Johan (PH-Bangi) mengenai statistik bilangan individu yang disiasat, didakwa dan disabitkan bawah Seksyen 233(1) Akta 588 membabitkan hantaran dalam talian yang lucah, sumbang, palsu, mengancam atau jelik sifatnya, sejak 2009 hingga kini mengikut tahun dan jenis hantaran.


PM tiba di Filipina sempena lawatan kerja selama dua hari

(Perdana Menteri, Datuk Seri Anwar Ibrahim hari ini tiba di Filipina sempena lawatan kerja selamadua hari)

MANILA, 1 Mac - Perdana Menteri, Datuk Seri Anwar Ibrahim hari ini tiba di Filipina sempena lawatan kerja selama dua hari. Pesawat khas yang membawa Perdana Menteri mendarat di Villamor Airbase, sebuah pangkalan udara di Manila pada pukul 12.50 petang. Anwar yang ditemani isterinya, Datuk Seri Dr Wan Azizah Wan Ismail disambut oleh Menteri Luar, Datuk Seri Dr Zambry Abd Kadir dan Menteri Pembangunan Usahawan dan Koperasi, Datuk Ewon Benedict. Hadir sama Mohd Fareed Zakaria dari Kedutaan Malaysia di Manila termasuk pegawai kerajaan Filipina.

(Perdana Menteri, Datuk Seri Anwar Ibrahim hari ini tiba di Filipina sempena lawatan kerja selama dua hari)

Bagi pihak Filipina, ketibaan Perdana Menteri disambut oleh Setiausaha Jabatan Kebajikan Sosial dan Pembangunan, Rexlon T.Gatchalian yang juga Setiausaha Kabinet, Timbalan Setiausaha Eksekutif, Bianca Cristina Cardenas Zobel, Duta Besar Filipina ke Malaysia, Charles C. Jose dan Wakil Lone District of Pasay City, Antonio G.Calixto. Anwar juga turut memeriksa barisan kehormat Foyer Honors Tentera Udara Fillipina sebelum bergerak menaiki kenderaan ke hotel. Beliau akan memulakan lawatan rasmi pada hari ini dengan mengadakan pertemuan empat mata bersama Presiden Filipina, Ferdinand Marcos Jr. di Malacanang.Perdana Menteri juga dijangka akan mengadakan beberapa siri mesyuarat bersama Marcos Jr. sebelum sidang media bersama akan diadakan di lokasi sama.


Tarikh pendaftaran, kemas kini Sumbangan Tunai Rahmah dibuka sehingga 31 Mac

KUALA LUMPUR, 1 Mac - Tarikh pendaftaran baharu dan kemas kini Sumbangan Tunai Rahmah (STR) dibuka mulai 1 Mac hingga 31 Mac 2023. Ia bertujuan memastikan mereka yang layak atau tiada di dalam pangkalan data dapat mengemukakan permohonan masing-masing. Menerusi kenyataan, Perdana Menteri dan Menteri Kewangan, Datuk Seri Anwar Ibrahim berkata STR 2023 memanfaatkan 8.7 juta penerima dengan peruntukkan RM8 bilion.

Bagi mengurangkan keciciran, data penerima STR Fasa 1 akan dibawa secara automatik ke pangkalan data.Data daripada beberapa agensi kerajaan berkaitan juga akan dibawa untuk disilang semak kelayakan STR. Pemohon STR boleh mendapatkan maklumat lanjut di pautan bantuantunai.hasil.gov.my.


Isu CTPPP, bantuan bencana antara tumpuan Dewan Rakyat hari ini

KUALA LUMPUR, 1 Mac - Isu berkaitan Perjanjian Komprehensif dan Progresif bagi Perkongsian Trans-Pasifik (CPTPP), bantuan kepada mangsa bencana serta kesalahan melibatkan Seksyen 233(1) Akta Komunikasi dan Multimedia antara tumpuan pada persidangan Dewan Rakyat, hari ini.Berdasarkan Aturan Urusan Mesyuarat, Che Alias Hamid (PN-Kemaman) bertanyakan Menteri Perdagangan Antarabangsa dan Industri berhubung isu CPTPP yang memberi impak kepada sektor pertanian negara pada sesi soal jawab.Datuk Anyi Ngau (GPS-Baram) pula meminta Perdana Menteri menyatakan jenis dan nilai bantuan yang disalurkan kepada mangsa bencana alam seperti banjir dan kebakaran tempat kediaman, ketika ini.Turut menjadi tumpuan adalah persoalan mengenai statistik individu yang disiasat, didakwa dan disabitkan di bawah Seksyen 233(1) Akta Komunikasi dan Multimedia yang melibatkan hantaran dalam talian yang lucah, sumbang, palsu, mengancam atau jelik sifatnya sejak 2009 sehingga kini.

Soalan berkenaan dibangkitkan Syahredzan Johan (PH-Bangi) kepada Menteri Komunikasi dan Digital.Selain itu, isu harga daging seperti ayam dan khinzir yang terus naik dibangkitkan Datuk Seri Madius Tangau (PH-Tuaran) yang mahu tahu langkah diambil Kementerian Perdagangan Dalam Negeri dan Kos Sara Hidup untuk mengatasi masalah berkenaan. Selesai sesi soal jawab, Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari ketiga. -BERNAMA


(Fahmi pada majlis pelancaran pakej berkenaan di ibu negara)

KUALA LUMPUR, 28 Februari- Pakej Perpaduan Prabayar Internet Mudah Alih dengan harga serendah RM30 mula dijual hari ini.

Menerusinya golongan belia, B40, orang kurang upaya (OKU), warga emas dan veteran badan beruniform mendapat manfaat perkhidmatan data internet 30GB selama enam bulan dengan kelajuan 3Mbps.

Menteri Komunikasi dan Digital, Fahmi Fadzil berkata lebih banyak inisiatif kemudahan telekomunikasi akan diumum tidak lama lagi demi memastikan rakyat menikmati kemudahan akses Internet.

"Sebelum Ini, harga dia lebih kurang RM10 sebulan tapi telah berjaya dikurangkan kepafa RM5 sebulan bawah pakej ini.

"Dari segi kelajuan kalau sebelum ni, hadnya adalah 1Mbps, tapi sekarang dengan pakej perpaduan dia telah naik kepada 3Mbps. Maksudnya, lebih murah tapi lebih laju," kata Fahmi dalam majlis pelancaran pakej berkenaan di ibu negara.

(Fahmi berkata Pakej Perpaduan Prabayar RM30 dijual mulai hari ini)


Penambahan renjer hutan beri peluang pekerjaan kepada Orang Asli

GUA MUSANG, 28 Februari - Penambahan bilangan renjer mengawal kawasan hutan dengan memberi keutamaan kepada masyarakat Orang Asli untuk berkhidmat, disambut baik komuniti itu.Nari Abus, 47, dari Kampung Bihai Lama di sini berkata langkah itu memberi peluang pekerjaan kepada mereka, selain menunjukkan keprihatinan kerajaan dalam menjaga kebajikan masyarakat Orang Asli.Katanya langkah itu adalah wajar dalam usaha membantu mengembangkan ekonomi mereka yang berada di kawasan pedalaman. “Saya sangat gembira dengan pengumuman belanjawan 2023 baru-baru ini dan saya berharap pihak yang terlibat dapat membantu masyarakat Orang Asli untuk mengawal kawasan hutan."Kami bukan sahaja dapat pekerjaan di tempat sendiri, malah boleh menjana ekonomi untuk menampung perbelanjaan harian," katanya ketika ditemui Bernama di rumahnya, di sini hari ini.

Ketua Penghulu Orang Asli Kelantan Bidi Ronggeng, yang berbesar hati dengan pengumuman kerajaan itu, berkata rata-rata masyarakat Orang Asli begitu mahir dan mengetahui selok-belok kawasan hutan.“Kami sayangkan hutan kerana ia tempat tinggal kami jadi semestinya kami akan mengambil kesempatan ini (menjadi renjer) untuk menjaga khazanah flora dan fauna yang ditinggalkan nenek moyang. "Apabila terdapat kursus berkenaan renjer hutan dan pengalaman dalam hutan menjadikan kita lebih bersedia menggalas tanggungjawab jawatan tersebut," katanya.Perdana Menteri Datuk Seri Anwar Ibrahim yang juga Menteri Kewangan semasa membentangkan Belanjawan 2023 di Dewan Rakyat baru-baru ini, mengumumkan bahawa kerajaan akan menambah bilangan renjer yang mengawal kawasan hutan kepada 1,500 orang dengan mengutamakan khidmat komuniti Orang Asli serta veteran tentera dan polis, dengan peruntukan RM50 juta. -BERNAMA


MAKATI CITY, 28 Februari- Pertemuan Perdana Menteri, Datuk Seri Anwar Ibrahim dengan Presiden Filipina, Ferdinand R.Marcos Jr esok lebih berfokuskan peluang kerjasama baharu dalam bidang berkepentingan bersama.  Jelas Menteri Luar, Datuk Seri Zambry Abd. Kadir, kedua-dua pemimpin juga dijangka membincangkan dan memperbaharu persefahaman antara Malaysia dengan Filipina dalam usaha memperkukuh hubungan dua hala.  "Kita ada beberapa perkara yang kita bincangkan nanti termasuklah beberapa persefahaman yang telahpun kita buat selama ini. Kita ada beberapa jawatankuasa persefahaman bersama yang akan kita duduk bersama dengan kerajaan Filipina."Yang Amat Berhormat Perdana Menteri akan melihat semula aspek-aspek itu bagaimana kita nak gerakkan balik jawatankasa yang pernah diwujudkan. Antaranya ialah konsultasi tahunan antara kedua-dua negara. Kita juga ada beberapa perfahaman melibatkan beberapa negara yang lain," kata Zambry.

Tambahnya lagi, Anwar juga dijangka mengambil peluang untuk mengadakan sesi libat urus bersama pemain industri tempatan serta beramah mesra dengan diaspora Malaysia di Filipina.  Selain itu beliau akan menerima Ijazah Kehormat Doktor Falsafah di Universiti Filipina selain menyampaikan syarahan bertajuk “30 tahun Selepas Gelombang Kebangkitan Asia:Pengajaran Strategik Buat ASEAN.  Lawatan terakhir Perdana Menteri Malaysia ke Filipina adalah pada tahun 2019.

(Datuk Seri Zambry berkata Lawatan rasmi Perdana Menteri ke Filipina berfokuskan peluang kerjasama baharu)


Lawatan sulung Anwar ke Manila mulai esok selama dua hari

PUTRAJAYA, 28 Februari - Datuk Seri Anwar Ibrahim akan mengadakan pertemuan dengan Presiden Filipina Ferdinand R. Marco ke arah memperkasa hubungan dua hala sempena lawatan kerja dua hari Perdana Menteri bermula esok dan 2 Mac ini.Lawatan rasmi Anwar ke Republik Filipina merupakan lawatan rasmi sulungnya sejak menyandang jawatan Perdana Menteri Malaysia ke-10.Anwar akan diiringi isteri, Datuk Seri Dr Wan Azizah Wan Ismail; Menteri Luar Datuk Seri Dr Zambry Abd Kadir, Menteri Dalam Negeri Senator Datuk Seri Saifuddin Nasution Ismail, Menteri Pembangunan Usahawan dan Koperasi Datuk Ewon Benedick, serta para pegawai kementerian dan agensi yang berkaitan.Menurut kenyataan Kementerian Luar, kedua-dua pemimpin itu dijangka membincangkan pelbagai perkara berkaitan kerjasama dua hala seperti kerjasama keselamatan, pertanian dan industri halal dan ekonomi digital.Kedua-dua pemimpin juga akan membincangkan isu serantau serta antarabangsa yang mempunyai kepentingan bersama."Lawatan ini mencerminkan hubungan akrab antara Malaysia dan Filipina selaku jiran rapat serta negara anggota ASEAN."Ia juga akan memberi peluang kepada kedua-dua pihak untuk memperkasa jaringan kerjasama dua hala bertunjangkan kepentingan bersama, peningkatan kerjasama ekonomi dan politik serta jalinan antara rakyat,” menurut kenyataan itu di sini pada Selasa.

Anwar juga dijadual menyampaikan syarahan umum bertajuk “30 Tahun Selepas Gelombang Kebangkitan Asia: Pengajaran Strategik Buat ASEAN” di Universiti Filipina.Anwar turut dijadual mengadakan pertemuan dengan diaspora Malaysia di Filipina.Nilai dagangan Malaysia dengan Filipina meningkat sebanyak 20.1 peratus tahun lalu, iaitu RM41.45 bilion (USD9.42 bilion) berbanding jumlah dagangan pada 2021.Filipina adalah rakan dagangan ke-15 terbesar Malaysia dan ke-5 terbesar dalam kalangan negara anggota ASEAN.


Malaysia-Mesir komited eratkan kerjasama, teroka potensi industri baharu - PM

(Anwar Ibrahim mengadakan perbincangan bersama Abdel Fattah al-Sisi menerusi panggilan telefon/FB Anwar Ibrahim)

PUTRAJAYA, 28 Februari- Malaysia dan Mesir komited untuk mengeratkan hubungan dan kerjasama dua hala, selain meneroka potensi perkongsian dalam industri baharu.

Perdana Menteri, Datuk Seri Anwar Ibrahim berkata, dalam perbincangan menerusi panggilan video bersama Presiden Mesir, Abdel Fattah al-Sisi hari ini, kedua-dua negara menekankan komitmen itu dalam pelbagai bidang termasuk pendidikan, perdagangan dan pelancongan.“Kami juga meneroka potensi perkongsian dalam industri baharu seperti pembuatan pintar dan ekonomi digital, serta membincangkan isu global yang berkepentingan termasuk keterjaminan makanan, krisis tenaga, Islamofobia dan perjuangan rakyat Palestin.“Perbincangan kami menggambarkan hubungan ekonomi yang kukuh antara Mesir dan Malaysia."Mesir merupakan salah satu rakan dagangan terbesar Malaysia dan salah satu pengimport terbesar minyak sawit Malaysia, di rantau Afrika,” katanya menerusi satu perkongsian di Facebook rasmi.'


PUTRAJAYA, 27 Februari- Perbincangan telah diadakan dengan pihak berkuasa Arab Saudi bagi mengutarakan hasrat Malaysia mendapatkan penambahan kuota haji rasmi kepada 31,950 jemaah pada tahun hadapan.  Menteri di Jabatan Perdana Menteri (Hal Ehwal Agama), Datuk Dr Mohd Naim Mokhtar berkata penambahan itu selaras dengan jumlah penduduk negara yang meningkat kepada 31.95 juta berdasarkan populasi 2019 yang dikeluarkan oleh Pertubuhan Bangsa Bersatu (PBB).  "Insya-Allah sepertimana dalam perbincangan, tujuan utama akan memberikan komitmen untuk memberikan pertimbangan yang sewajarnya atas permohonan ini insya-Allah," kata Mohd Naim.Beliau bercakap dalam sidang media setelah mengadakan pertemuan dengan Menteri Haji dan Umrah Arab Saudi, Dr. Tawfiq Fawzan Muhammed Al Rabiah di Kompleks Islam Putrajaya di sini.

(Menteri Haji dan Umrah Arab Saudi, Dr. Tawfiq Fawzan Muhammed Al Rabiah)

Dr. Tawfiq Fawzan dalam pada itu memaklumkan, pihaknya bakal memperkenalkan aplikasi ‘Nusuk’ versi Bahasa Melayu bagi kemudahan jemaah umrah dan haji khusus dari Malaysia.  "Kami berbesar hati untuk melancarkan satu program baharu iaitu Nusuk, satu aplikasi yang memaparkan segala kemudahan. Kami akan lancarkan dalam Bahasa Melayu. Program ini merangkumi segala kemudahan berkaitan dengan ibadah haji dan umrah, merangkumi urusan visa, urusan kebenaran, urusan memasuki kawasan raudhah, urusan penginapan, pengangkutan dan sebagainya," katanya.  Jelas beliau, aplikasi itu yang menggantikan Eatmarna pada November 2022, sebelum ini hanya mengandungi empat bahasa iaitu Arab, Inggeris, Rusia dan Indonesia.  Dr. Tawfiq Fawzan turut memberi jaminan akan menambah baik kemudahan jemaah haji dan umrah dari Malaysia supaya ibadah itu dapat dilaksanakan dengan sempurna.

(Malaysia mohon penambahan kuota haji 2024 kepada 31,950)


Usaha cetak, edar Al-Quran tingkatkan pemahaman tentang Islam

PUTRAJAYA, 27 Februari- Peruntukkan besar bagi mencetak dan mengedar Al-Quran ke seluruh dunia tidak wajar dipertikai. Tegas Perdana Menteri, Datuk Seri Anwar Ibrahim usaha itu penting bagi menyebar dan meningkatkan pemahaman mengenai ajaran Islam sebenar kepada masyarakat global, terutama penganut bukan Islam.Sekali gus memerangi Islamofobia yang kian membimbangkan."Masalah sekarang ini adalah kefahaman, yang menentang Islam ini dia tidak pernah baca (Al-Quran). Yang lawan balik pun dia semua orang tidak betul, itu masalah juga. Semua orang kalau tak setuju dengan dia, semua liberal, semua sekular, semua barat."Jadi kita kena baca balik teks, baca terjemahan, baca tafsir dan sekurang-kurangnya boleh selamatkan sementara mengangkat penghayatan Islam ini," katanya.

(Datuk Seri Anwar Ibrahim pada sidang media hari ini/Foto JAPEN)

Beliau berkata demikan pada sidang media selepas menghadiri Persidangan Antarabangsa bertajuk 'Islam dan Islamofobia: Ke Arah Libat Urus Bermakna Menerusi Pendekatan Madani', di sini hari ini.


Kadar tarif elektrik bergantung cabaran infrastruktur di Sabah

(Projek Pencawang Masuk Utama (PMU), Tanjung Lipat dijadual siap pada tahun ini/FOTO FB Nik Nazmi)

KUALA LUMPUR, 27 Februari - Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata kadar tarif elektrik di Sabah bergantung kepada faktor kos bahan api dan cabaran infrastruktur pembangunan bekalan elektrik di negeri itu.Katanya, penyerahan tarif elektrik itu akan dilaksana secara berfasa mulai 1 Januari 2024 dan fasa kedua pengambilalihan Sabah Electricity Sdn. Bhd. (SESB) yang dijangka pada 2030. Tambah beliau, agak mustahil bagi kerajaan Persekutuan, mahu pun kerajaan negeri memberi sebarang jaminan berhubung kadar tarif berkenaan, setelah proses penyerahan kuasa kawal selia pembekalan elektrik kepada negeri itu selesai kelak. “Pembangunan bekalan elektrik di Sabah yang sebagaimana kita tahu berdepan cabaran khususnya di Pantai Timur kerana tidak mempunyai infrastruktur sumber tenaga bahan api sebagaimana ada di Pantai Barat Sabah,” katanya ketika menjawab soalan tambahan Datuk Ali Biju (PN-Saratok) di Dewan Rakyat hari ini.

(Menteri Sumber Asli, Alam Sekitar dan Perubahan Iklim, Nik Nazmi Nik Ahmad melawat ke Tapak Pencawang Masuk Utama (PMU) Tanjung Lipat di Kota Kinabalu/FOTO Nik Nazmi)

Ahli Parlimen Saratok itu ingin mengetahui apakah langkah-langkah yang diambil kerajaan untuk memastikan pengguna elektrik di Sabah tidak terbeban dikenakan tarif lebih tinggi.Namun demikian Nik Nazmi berkata, SESB telah diberikan subsidi yang besar daripada kerajaan Persekutuan pada 2021 iaitu sebanyak RM711 juta.Katanya ia merangkumi RM368 juta untuk subsidi bahan api, subsidi solar (RM310 juta) dan subsidi sokongan tarif sebanyak RM32.4 juta.Tambahnya, bantuan itu membolehkan SESB mengekalkan tarif asas di Sabah yang rendah berbanding semenanjung iaitu pada kadar 34.52 sen/kWj.Perdana Menteri Datuk Seri Anwar Ibrahim pada 20 Januari lalu mengumumkan penyerahan kuasa kawal selia pembekalan elektrik negeri Sabah kepada Kerajaan Negeri Sabah ditetapkan pada 1 Januari 2024.


Kenaikan gaji penjawat awam perlu pertimbang kedudukan ekonomi, hutang negara - PM

PUTRAJAYA, 27 Februari- Penjawat awam diminta bersabar berhubung soal kenaikan gaji.Perdana Menteri, Datuk Seri Anwar Ibrahim berkata tindakan itu perlu dilihat secara menyeluruh, selain meneliti kedudukan ekonomi serta hutang negara. "Apa masalah kita sekarang ialah hutang RM1.5 trilion dan defisit 5.6 peratus, kalau kita tambah gaji, defisit jadi 6.5 peratus. Tiada orang datang melabur lagi dalam negara, dia tak yakin ada kekuatan tekad politik untuk mengurus negara ini dengan baik."Jadi sabarlah sekejap, itupun daripada hasil yang banyak itu saya cuba curahkan."Apakah tidak penting kita selamatkan orang yang miskin tegar, yang lebih teruk daripada semua pekerja yang ada. Jadi kalau kita lihat dari segi itu kita faham," katanya.

Beliau berkata demikan pada sidang media selepas menghadiri Persidangan Antarabangsa bertajuk 'Islam dan Islamofobia: Ke Arah Libat Urus Bermakna Menerusi Pendekatan Madani', di sini hari ini.Anwar mengulas kenyataan Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat yang berpandangan tiada sebarang komitmen diberikan kerajaan untuk menilai semula sistem saraan baharu perkhidmatan awam melalui model gaji dan upah dalam Belanjawan 2023.


NUSANTARA: Sabah, Sarawak perlu persiap pembangunan sempadan, teroka peluang perniagaan

KUALA LUMPUR, 27 Februari - Pemindahan ibu negara Indonesia ke Kalimantan, yang berhampiran dengan Sabah dan Sarawak, memerlukan dua negeri itu ‘mempersiapkan diri' terutamanya dari aspek pembangunan sempadan dan meneroka jalinan Business-to-Business (B2B) antara kedua-dua negara. Timbalan Perdana Menteri Datuk Seri Fadillah Yusof berkata antara aspek pembangunan sempadan yang akan diberi tumpuan ialah penambahbaikan Kompleks Kastam, Imigresen dan Kuarantin (CIQ) di sepanjang sempadan utama antara Sabah, Sarawak dan Kalimantan, susulan pembangunan Nusantara, ibu negara baharu Indonesia di Kalimantan Timur.“Pembangunan bandar-bandar di sempadan Kalimantan, Sabah dan Sarawak perlu dipercepatkan. Ini terutamanya untuk tambah baik CIQ, jalan menuju ke CIQ di sempadan-sempadan utama antara Sabah, Sarawak dan Kalimantan,” katanya dalam temu bual khas dengan Bernama baru-baru ini. Kementerian Kewangan sebelum ini meluluskan peruntukan tambahan RM1 bilion bagi projek menaik taraf dan membina infrastruktur yang lebih baik di sepanjang sempadan Sarawak dan Sabah, terdiri daripada 1,881km yang memisahkan Sarawak dan Sabah di Malaysia dan wilayah Kalimantan di Indonesia.Fadillah yang juga Menteri Perladangan dan Komoditi berkata aspek lain yang turut diberi tumpuan ialah bagi membina dan meneroka jalinan B2B agar interaksi ekonomi antara sempadan dapat diwujudkan bagi memenuhi keperluan kedua-dua negara. Beliau berkata misalnya, disebabkan hubungan baik, Sarawak yang telah mengeksport tenaga elektrik ke Kalimantan Barat sejak beberapa tahun lepas, telah diberi peluang untuk terlibat membina empangan hidroelektrik di negara berkenaan. “Indonesia berhasrat bina kuasa hidro, empat di Kalimantan dan satu pakej itu sekarang ini sudah dipersetujui akan diberikan kepada Sarawak. Sarawak Energy akan jadi pelaksana sebab pengalaman kita membina empat empangan hidroelektrik di Sarawak,” katanya.

Mengulas lanjut, Fadillah berkata menerusi lawatannya ke Indonesia, negara pengeluar minyak sawit terbesar dunia baru-baru ini, antara perbincangan yang difokuskan ialah peluang bagi meneroka industri huluan dan hiliran terutamanya kelapa sawit antara kedua-dua negara. “Kalimantan merupakan kawasan yang paling banyak ladang sebab tanahnya besar, jadi ini peluang termasuklah nanti bukan sahaja hiliran tapi juga huluan dan bagaimana kita nak perkukuhkan hubungan dua negara dalam konteks ini termasuklah logistik yang sedang kita perincikan dengan Indonesia,” katanya. Sementara itu, beliau berkata Malaysia dan Indonesia mungkin sama-sama boleh merancang untuk membangunkan laluan kereta api di sempadan Sarawak dan Kalimantan, bagi mengangkut barangan dari Kalimantan ke Bintulu, menggunakan kemudahan Pelabuhan Bintulu. “Mungkin Kerajaan Persekutuan boleh bantu Kerajaan Sarawak untuk berunding dengan pihak Indonesia untuk menyediakan jalan kereta api untuk kemudahan mengangkut barangan dari Kalimantan pergi ke Pelabuhan Bintulu, menggunakan kemudahan Pelabuhan Bintulu. “Sebab kalau ikut jaringan, jalan laut agak jauh, jadi itu boleh memudahkan Indonesia untuk eksport sebab Kalimantan banyak sumber, jadi kalau kita dapat manfaatkan..boleh dibangunkan secara bersama dengan Indonesia,” katanya. - BERNAMA


Datuk Dr Zulkapli KPPA baharu berkuat kuasa hari ini

(Datuk Dr Zulkapli Mohamed tugas pada hari pertama sebagai Ketua Pengarah Perkhidmatan Awam (KPPA) di Jabatan Perkhidmatan Awam (JPA) pagi ini/FOTO JPA)

PUTRAJAYA, 27 Februari - Datuk Dr Zulkapli Mohamed dilantik sebagai Ketua Pengarah Perkhidmatan Awam (KPPA) yang ke-26 berkuat kuasa hari ini.Pelantikan Zulkapli, 58, bagi menggantikan Datuk Seri Mohd Shafiq Abdullah selepas ditamatkan pada 12 Disember 2022 selaras dengan peraturan 49 (3) Peraturan-Peraturan Pegawai Awam (Kelakuan dan Tatatertib).Ketua Setiausaha Negara Tan Sri Mohd Zuki Ali dalam kenyataan berkata pelantikan itu mendapat perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Sebelum ini, Zulkapli merupakan Timbalan Ketua Pengarah Perkhidmatan Awam (Pembangunan) di Jabatan Perkhidmatan Awam."Pelantikan Zulkapli berdasarkan pengalaman luas beliau dalam pelbagai bidang termasuk dasar, pengurusan dan perkhidmatan serta pembangunan modal insan."Saya yakin dengan pengetahuan dan kredibiliti yang dimiliki beliau mampu menggalas amanah dan tanggungjawab dalam menyokong usaha serta memastikan pembaharuan sektor awam selari dengan aspirasi Malaysia MADANI," katanya.Berkhidmat dalam perkhidmatan awam selama 31 tahun, Zulkapli menyandang jawatan pertamanya sebagai Penolong Setiausaha di Bahagian Latihan pada 1 Disember 1992.Beliau juga pernah berkhidmat sebagai Ketua Pegawai Eksekutif di Solid Waste and Public Cleansing Management Corporation (SWCorp) serta Setiausaha Persekutuan Sabah di Pejabat Setiausaha Persekutuan Sabah.Zulkapli berkelulusan ljazah Sarjana Muda Sains Sosial (Kepujian) dari Universiti Sains Malaysia, Ijazah Sarjana Pembangunan Antarabangsa dari University of Japan dan Ijazah Doktor Falsafah dalam bidang Ekonomi (Kewangan Antarabangsa) dari Universiti Meiji, Jepun.

(Ketua Setiausaha Negara Tan Sri Mohd Zuki Ali menyerahkan surat pelantikan kepada Datuk Dr Zulkapli Mohamed bagi menggantikan Datuk Seri Mohd Shafiq Abdullah/FOTO FB Tan Sri Mohd Zuki Ali)


SPRM dedah penjawat awam paling ramai ditahan rasuah, salah guna kuasa di Selangor

SHAH ALAM, 27 Februari - Penjawat awam merupakan kumpulan tertinggi ditahan Suruhanjaya Pencegahan Rasuah Malaysia (SPRM) Selangor bagi membantu siasatan berkaitan kesalahan rasuah, penyelewengan dan salah guna kuasa antara 2018 dan 2022.Pengarahnya Datuk Alias Salim melalui kenyataan mendedahkan berdasarkan rekod seramai 170 penjawat awam telah ditahan, diikuti 84 tangkapan melibatkan pekerja swasta, 50 orang awam dan masing-masing lima ahli politik serta individu daripada syarikat berkaitan kerajaan (GLC)."Sepanjang tempoh sejak 2008 itu, tahun 2022 merekodkan tangkapan tertinggi iaitu dengan 72 orang diikuti 66 pada 2018 dan 63 pada 2021."Hasil tangkapan itu, SPRM Selangor membuka 269 kertas siasatan berkaitan kes rasuah dengan 135 pertuduhan di mahkamah" menurut kenyataan itu di sini pada Isnin.Tambahnya, tahun 2020 menunjukkan pembukaan kertas siastan tertinggi sepanjang tempoh lima tahun tersebut adalah 64 kertas siasatan diikuti 2019 (57) dan 2022 (50).Katanya, dalam tempoh sama SPRM Selangor menerima 1,764 maklumat berkaitan kesalahan rasuah, penyelewengan dan salah guna kuasa."Pada 2018, sebanyak 378 maklumat diterima, diikuti 344 pada 2019 dan 331 pada 2022."SPRM Selangor turut mencatatkan sitaan berjumlah RM366,845 selain melucut hak rampasan pesalah rasuah bernilai RM1,768,554.89," katanya.Selain siasatan berkaitan kes-kes rasuah di Selangor, SPRM turut melaksanakan tindakan pencegahan rasuah dengan melaksanakan pemeriksaan ke atas amalan, sistem serta prosedur sektor awam dan swasta bagi mengenal pasti kelemahan yang boleh membuka ruang dan peluang rasuah.Menurutnya lagi, sepanjang tempoh tersebut, 406 ceramah khusus buat kumpulan sasar dengan 721 program berteraskan pencegahan rasuah disampaikan kepada agensi kerajaan dan swasta, GLC, pertubuhan bukan kerajaan, pelajar institusi pengajian tinggi dan sekolah.


Akta Komunikasi dan Multimedia 1988 diteliti semula

PETALING JAYA, 26 Februari- Kementerian Komunikasi dan Digital (KKD) sedang meneliti sama ada perlu meminda Akta Komunikasi dan Multimedia 1998.Ia selaras dengan penubuhan pasukan khas di bawah Bahagian Siasatan Jenayah Seksual, Wanita dan Kanak-kanak (D11) dalam usaha membanteras kegiatan pornografi kanak-kanak.Menterinya, Fahmi Fadzil berkata beberapa undang-undang berkaitan perlu diteliti semula dalam usaha melindungi golongan kanak-kanak dan wanita daripada pornografi dan keganasan seksual."Dalam kabinet, kita telah mulakan perbincangan tentang keperluan meneliti semula beberapa undang-undang khusus mengekang penyebaran pornografi kanak-kanak dan keganasan seksual. "Kita akan buat pengumuman penuh mengenainya apabila kita sudah melaksanakan sesi libat urus bersama pelbagai kementerian lain. "Sebagai contoh, Akta Komunikasi dan Multimedia, kita perlu akses semula sama ada terdapat bahagian dalam undang-undang berkaitan yang perlu dipinda bagi melindungi wanita dan kanak-kanak," kata Fahmi selepas merasmikan Konvensyen Pemantapan Penerangan PKR Selangor di sini.Perdana Menteri, Datuk Seri Anwar Ibrahim ketika membentangkan Belanjawan 2023 mengumumkan sebuah pasukan khas akan ditubuhkan di bawah D11 Polis Diraja Malaysia (PDRM).Ia khusus bagi mengekang kegiatan pornografi kanak-kanak. Pasukan itu akan bekerjasama dengan pelbagai agensi untuk mengesan pelaku terbabit.

(Fahmi yang juga Ketua Penerangan PKR menyampaikan ucapan pada perasmian Konvensyen Pemantapan Penerangan PKR Selangor)

Mengenai sesi libat urus KKD bersama Digital Nasional Berhad (DNB) dan semua penyedia perkhidmatan telekomunikasi bagi membincangkan berkenaan capaian 5G di negara ini semalam, Fahmi berkata keputusan sama ada kekal menggunakan model rangkaian borong tunggal (SWN) dalam pelaksanaan rangkaian itu akan dicapai sebelum hujung Mac ini."Dan lebih dari itu, dua perkara yang ditegaskan perdana menteri iaitu satu kita ingin lihat capaian internet 5g ini meliputi 80% kawasan berpenduduk menjelang hujung 2023 dan harganya itu berpatutan untuk rakyat"Alhamdulillah semua syarikat telekomunikasi menyatakan kesediaan mengadakan perbincangan yang lebih lanjut dan saya percaya untuk minggu-minggu yang akan datang, kita akan dapat capai kata putus dan harapan saya sebelum hujung bulan mac kita kan umumkan," kata Fahmi pada sidang media selepas Konvensyen Pemantapan Penerangan Keadilan Negeri Selangor di sini.Beliau berkata sesi libat urus yang diadakan lebih sejam itu antaranya turut membincangkan supaya DNB diurus dengan lebih telus dan terbuka.Januari lepas, Fahmi dilapor berkata KKD dijangka mengumumkan pelaksanaan rangkaian 5G oleh DNB dengan beberapa penambahbaikan menjelang atau sebelum hujung Mac ini.


KPT rancang tiga pendekatan kurangkan beban hutang PTPTN

(Menteri Pendidikan Tinggi, Datuk Seri Mohamed Khaled Nordin)

JOHOR BAHRU, 25 Februari- Kementerian Pendidikan Tinggi sedang dalam kajian mengurangkan beban hutang pinjaman Perbadanan Tabung Pendidikan Tinggi Nasional (PTPTN) pada masa akan datang. Menterinya, Datuk Seri Mohamed Khaled Nordin berkata, tiga cadangan dikenalpasti, termasuk pengenalan konsep tabung endowmen, program anjal dan pengurangan tempoh program pengajian. Beliau berkata cadangan tabung itu membolehkan pihak luar menyalurkan sumbangan atau dana kepada PTPTN, seterusnya meningkatkan peluang bakal mahasiswa membuat pinjaman.  KPT juga katanya akan mencadangkan kepada kerajaan Persekutuan, untuk membenarkan pengecualian cukai kepada penyumbang di dalam tabung itu nanti.  Manakala Program Anjal, membolehkan pelajar melanjutkan pengajian tanpa perlu ke universiti.  Pelajar boleh menghadiri kelas secara dalam talian di rumah seterusnya mengurangkan kos sara hidup harian.  Cadangan pengurangan tempoh program pengajian daripada empat tahun kepada tiga tahun juga sedang diperingkat kajian. " Manfaat pelajar tidak perlu pinjam, belajar dari rumah pakai internet, pakai komputer, jadi satu sara hidup dia tiada sebab dia duduk di rumah. Yuran mungkin akan kurang sebab dalam masa dia di rumah, mungkin cara mengajar itu pakai secara dalam talian (online). jadi fasiliti-fasiliti di universiti dah kurang pakai," katanya.Mohamed Khaled ditemui pada Pelancaran Biasiswa Perpaduan MyBinary di Pasir Gudang, Johor Bahru.Sebanyak 1,000 biasiswa penuh ditawarkan kepada lepasan SPM, SPVM yang mendapat sekurang-kurangnya lima kredit.

(Mohamed Khaled pada Pelancaran Biasiswa Perpaduan MyBinary di Pasir Gudang, Johor Bahru)


MBAS buka 22 bazar Ramadan tahun ini

ALOR SETAR, 25 Februari- Sebanyak 22 kawasan bazar Ramadan akan dibuka di bawah Majlis Bandaraya Alor Setar (MBAS) sepanjang bulan Ramadan nanti. Ia meliputi 1,600 tapak perniagaan disediakan dan kesemuanya telah ditempah peniaga. Datuk Bandar Alor Setar, Datuk Mohd Yusri Md Daud berkata dalam tempoh terdekat beliau akan mengadakan pertemuan bersama peniaga bagi memberikan taklimat dan penerangan sebelum bazar dibuka. "Penerangan berkaitan 'cashless' (tanpa tunai) kita sambut baik program tersebut dijalankan tahun ini dan sebab itu urusniaga selepas ini dia lebih kepada pengurusan secara tanpa tunai, di mana nanti kita akan panggil kesemua yang terlibat dalam bazar Ramadan itu. Selain untuk beri penerangan tentang syarat- syarat yang perlu dipatuhi peniaga termasuklah kebersihan dan kesihatan," katanya.

(Datuk Bandar Alor Setar, Datuk Mohd Yusri Md Daud (tengah) pada Majlis Konvensyen Usahawan Wanita Bumiputera Negeri Kedah)

Beliau bercakap kepada pemberita selepas merasmikan Majlis Konvensyen Usahawan Wanita Bumiputera Negeri Kedah di Alor Setar.  MBAS juga akan membuka laluan di Starwalk, Alor Setar buat julung kalinya untuk jualan Bazar Hari Raya.


Kerajaan terima komitmen swasta, wujudkan Wakaf Madani dengan aset lebih RM1 bilion

(Perdana Menteri, Datuk Seri Anwar Ibrahim)

KUALA LUMPUR, 24 Februari- Kerajaan telah menerima komitmen swasta untuk mewujudkan Wakaf Madani dengan aset bernilai lebih RM1 bilion.Perdana Menteri, Datuk Seri Anwar Ibrahim berkata aset yang terdiri daripada tanah, masjid, bangunan kemudahan kesihatan dan pendidikan itu akan dioptimumkan bagi manfaat golongan fakir miskin, berpendapatan rendah dan golongan rentan lain.Menurut beliau, sesuai dengan kerangka Madani, kaedah berwakaf merupakan salah satu mekanisme pengagihan semula kekayaan yang menyumbang kepada kesejahteraan sejagat."Kejayaan pembinaan Menara Bank Islam di segi tiga emas Kuala Lumpur atas wakaf Ahmad Dawjee Dadabhoy yang bernilai ratusan juta ringgit menunjukkan keupayaan sebenar sektor wakaf terhadap agenda pembangunan."Begitu juga Wakaf Seetee Aisyah dan Wakaf Simpang Enam di Pulau Pinang yang boleh dijadikan rujukan sebagai pusat sosioekonomi rakyat setempat."Malah Wakaf FELDA membuktikan adanya anjakan minda peneroka apabila mereka bukan lagi semata-mata golongan menerima bantuan tetapi telah mula berkongsi rezeki dengan nilai wakaf terkumpul melebihi RM27 juta walaupun tabung wakaf baru ditubuhkan pada 2021," katanya.

(Sesuai dengan kerangka Madani, kaedah berwakaf merupakan salah satu mekanisme pengagihan semula kekayaan yang menyumbang kepada kesejahteraan sejagat)

Beliau menyatakan demikian ketika membentangkan Belanjawan 2023: Membangun Malaysia Madani di Dewan Rakyat, di sini hari ini.Tambah Anwar, setakat ini, tanah wakaf berdaftar yang berjaya dibangunkan hanya sekitar 3,500 hektar atau 12 peratus. Sehubungan itu, usaha segera perlu digembleng dalam membangunkan tanah dan aset wakaf.


Tekad pertahan khazanah semula jadi negara - PM

KUALA LUMPUR, 24 Februari- Kerajaan tekad mempertahankan khazanah semula jadi negara, ke arah memastikan masa depan yang lebih untuk semua.Ini termasuk memelihara biodiversiti dan pengurusan hutan, yang pada masa sama mengurangkan kebergantungan Kerajaan Negeri kepada hasil balak.Perdana Menteri, Datuk Seri Anwar Ibrahim berkata peruntukan Ecological Fiscal Transfer for Biodiversity Conservation (EFT) kepada Kerajaan Negeri akan ditingkatkan kepada RM150 juta setahun berbanding RM70 juta tahun lalu."Agihan EFT kepada negeri-negeri akan mengambil kira pewartaan kawasan perlindungan baharu termasuk habitat harimau dan mempergiat penanaman semula pokok di kawasan terosot.

Selain itu katanya, bilangan renjar yang mengawal kawasan hutan akan ditambah kepada 1,500 orang.Ia dengan mengutamakan khidmat komuniti orang asli dan veteran tentera dan polis melibatkan peruntukan RM50 juta."Pada masa sama, sejumlah RM38 juta turut disediakan bagi memelihara hidupan liar seperti harimau dan gajah serta habitat hutannya," kata Anwar.Beliau yang juga Menteri Kewangan menyatakan demikian ketika membentangkan Belanjawan 2023: Membangun Malaysia Madani di Dewan Rakyat, di sini hari ini.


Belanjawan 2023: RM2.7 bilion bagi selenggara, naik taraf jalan persekutuan

KUALA LUMPUR, 24 Februari- Peruntukan RM2.7 bilion disediakan kerajaan dalam Belanjawan 2023 bagi menyelenggara dan menaik taraf jalan persekutuan.Perdana Menteri, Datuk Seri Anwar Ibrahim berkata sejumlah RM1.5 bilion juga disediakan bagi menaik taraf dan membina baharu jalan perhubungan desa dan jalan-jalan luar bandar.Dalam masa sama, bagi melaksanakan penyelenggaraan kecil, RM300 juta disediakan khusus untuk kontraktor G1 hingga G4."Isu kemalangan jalan raya yang kian meningkat perlu segera ditangani. Lebih-lebih lagi jika disebabkan kelemahan prosedur kerajaan menyelesaikan masalah keselamatan jalan raya," katanya ketika membentangkan Belanjawan 2023: Membangun Malaysia Madani di Dewan Rakyat, di sini hari ini.Anwar yang juga Menteri Kewangan berkata bagi isu jalan berlubang, khidmat Jurutera Daerah akan digunakan untuk menyegerakan penurapan kerosakan jalan persekutuan serta pembaikan segera yang lain, berdasarkan aduan rakyat."Kerajaan menyediakan RM100,000 untuk setiap daerah," kata beliau.

Dalam pada itu, sejumlah RM50 juta diperuntuk untuk segera memasang lampu-lampu jalan khususnya di kawasan yang sering berlaku kemalangan.

Selain itu, Anwar berkata kerajaan akan meningkatkan pemberian MARRIS yang bertujuan untuk menyelenggara jalan negeri kepada RM5.2 bilion."Kerajaan Persekutuan telah memberi kelonggaran termasuk membenarkan penggunaan MARRIS untuk membaiki dan mengganti jalan, jambatan dan longkang yang rosak akibat bencana," katanya.


NADMA terima RM150 juta, enam projek tebatan banjir ditender semula

KUALA LUMPUR, 24 Februari- Sejumlah RM150 juta disalurkan kepada Agensi Pengurusan Bencana Negara (NADMA), dalam usaha mempertingkat kecekapan mengurus bencana dan memperkemas tahap kesiapsiagaan.Perdana Menteri, Datuk Seri Anwar Ibrahim berkata antara lain peruntukan itu untuk keperluan aset, sistem amaran dan bantuan bencana kepada rakyat yang terkesan."Prestasi pasukan penyelamat kita di Turkiye baru-baru ini amat cemerlang dan membanggakan. "Kita berharap pencapaian ini dapat diterjemahkan dalam bentuk mempertingkat kecekapan mengurus bencana," katanya.

(Peruntukan disalur kerajaan dalam usaha mempertingkat kecekapanmengurus bencana dan memperkemas tahap kesiapsiagaan/Foto Hiasan)

Anwar yang juga Menteri Kewangan menyatakan demikian ketika membentangkan Belanjawan 2023: Membangun Malaysia Madani di Dewan Rakyat, di sini hari ini.Selain itu, Angkatan Tentera Malaysia, Bomba dan RELA juga disediakan RM50 juta bagi menyediakan peralatan dan aset untuk menghadapi bencana.Tambah beliau, peranan komuniti turut diperkasa sebagai kumpulan awal ketika bencana.Untuk itu, RM20 juta disediakan di bawah Geran Pertubuhan Prihatin Komuniti untuk manfaat 2,000 persatuan penduduk.

Bagi memastikan projek tebatan banjir benar-benar mencapai matlamat, projek cakna rakyat dan berimpak tinggi mesti dilaksanakan secara tender agar dapat menjamin nilai faedah terbaik dan memberi penjimatan kepada kerajaan.

Perdana Menteri menegaskan, kerajaan mampu menjimatkan RM2 bilion daripada jumlah RM15 bilion tebatan banjir yang disediakan sebelum ini.

Untuk itu, enam projek tebatan banjir akan ditender semula dan perlu dilakukan segera, selewat-lewatnya pertengahan tahun ini.

"Projek tersebut melibatkan Rancangan Tebatan Banjir (RTB) di Sungai Johor, Kota Tinggi; pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor dan Pembangunan Lembangan Sungai Bersepadu Sungai Golok Fasa 3, Kelantan," katanya.


Pelajar perlu lengkapkan diri dengan kemahiran sesuai - MB Johor

JOHOR BAHRU, 24 Februari - Pelajar di negeri Johor disaran melengkapkan diri dengan kemahiran sesuai sebagai persediaan menempatkan diri dalam sektor ekonomi digital yang semakin berkembang. Menteri Besar, Datuk Onn Hafiz Ghazi berkata, pelajar digalakkan untuk menyertai bidang teknologi yang kini menawarkan peluang pekerjaan yang luas dalam bidang itu.Menurutnya, aktiviti pelaburan luar ke Johor akan terus meningkat sekiranya negeri mempunyai tenaga kerja berkemahiran tinggi, seterusnya memacu negeri itu kearah pembangunan ekonomi baharu. Secara tidak langsung juga ia membuka peluang kepada Johor menjadi kuasa besar ekonomi di Malaysia. "Dan di sini, (Johor sebagai kuasa besar ekonomi di Malaysia ), kita melihat kepentingan pembangunan bakat, kita boleh menggerakkan rantaian nilai kearah lebih baik dalam industri kritikal dan langkah ini dapat menjana pekerjaan berkualiti."Johor boleh, dan perlu bergerak kearah aktiviti nilai tinggi, jika kita mahu menjaga kelebihan persaingan kita, dan menjadi pemangkin pertumbuhan masa depan Malaysia," kata Onn Hafiz di sini.

(Onn Hafiz berucap dalam Persidangan Antarabangsa Pemimpin Muda ke-8, di sini)

Johor kini giat mengadaptasi penggunaan teknologi dalam sektor industri seperti pembukaan pusat data baharu yang dapat menyokong pertumbuhan ekonomi digital.

Dalam pada itu, Onn Hafiz berkata pendekatan inklusif dalam sektor pendidikan mampu mewujudkan pendidikan seimbang, bersifat holistik, dan pembangunan modal insan.Tahap pendidikan yang tinggi mampu memanfaatkan negara dengan menghasilkan rakyat bersahsiah, pupuk semangat kekeluargaan serta menyumbang nilai positif kepada setiap lapisan masyarakat.  "Sifat inklusif dalam pendidikan juga memerlukan kita berfikir tentang kualiti, dan bukannya kuantiti, kita boleh merancang, tetapi langkah penting ialah melaksana, kita juga perlu fokus terhadap inti pati pendidikan secara menyeluruh, kita tidak mahu melahirkan pelajar yang bertindak seperti robot atau merendahkan nilai mereka untuk menyesuaikan diri dalam ekonomi, kata Onn Hafiz. Katanya pendidik, ibu bapa dan pembuat dasar perlu menyesuaikan diri dengan pendekatan digitalisasi dalam sistem pembelajaran, selaras dengan perkembangannya.


Belanjawan 2023, tolak amalan tamak haloba dan pembaziran

(Perdana Menteri ketika membentangkan Belanjawan 2023 di Dewan Rakyat)

KUALA LUMPUR, 24 Februari– Belanjawan 2023 yang dibentangkan hari ini dirangka berdasarkan prestasi dan tantangan ekonomi, juga setelah mendengar keluhan rakyat dan ahli-ahli parlimen, merumuskan lima cabaran utama termasuk kerajaan terpaksa mewarisi bebanan hutang yang terlalu tinggi.

Menurut Perdana Menteri, Datuk Seri Anwar Ibrahim, hutang negara bakal menjangkau RM1.2 trilion atau lebih 60 peratus daripada Keluaran Dalam Negara Kasar (KDNK) bagi tahun 2023.

Jelasnya, jika dihitung hutang dan liabiliti, mencecah RM1.5 trilion atau 81 peratus daripada KDNK. Bayaran khidmat hutang pada tahun ini juga mencecah RM46 bilion atau 16 peratus daripada hasil iaitu telah melebihi had maksimum 15 peratus yang diamalkan selama ini.

“Bayaran RM46 bilion ini hanyalah untuk kadar faedah atau  bunga pinjaman dan bukannya hutang pokok. Dewan ini harus diingatkan, 25 tahun kerajaan berbelanjawan defisit, hutang negara terus bertambah.

“Kita pernah berhutang untuk membangun tanah FELDA; itu tidaklah digusarkan tetapi berhutang membiayai projek mega tanpa faedah mengundang persoalan apakah kita mengkhianati amanah sekiranya generasi anak muda dibebani dengan hutang, jelas Anwar ketika membentangkan Rang Undang-Undang Perbekalan (2023) atau Belanjawan 2023 di Dewan Rakyat.

Terdahulu, perdana menteri mempersoal apakah ada tekad politik untuk membuat anjakan dan perubahan yang perlu bagi memacu pertumbuhan dan menghapuskan amalan tamak haloba elit penguasa.

Mengetengahkan tema, Belanjawan 2023: Membangun Malaysia Madani, Anwar merumuskan Belanjawan Madani sebagai cerminan prinsip pertanggungjawaban dan sistem nilai yang luhur yang mampu mendepani tantangan semasa termasuk tantangan ekonomi global yang sarat dengan ketidaktentuan.

(Perdana Menteri bersiap sedia ke Parlimen untuk membentangkan Belanjawan 2023 Malaysia MADANI/Foto FB Anwar)

Perdana Menteri turut menyatakan bahawa Malaysia mengalami kemerosotan dalam pentadbiran, cabaran yang perlu ditangani bersama.

Katanya amalan rasuah dan penyelewengan bagaikan sudah sistemik sehingga membobrok tadbir urus Kerajaan, malah mencalar imej negara.

“Kesannya, Indeks Persepsi Rasuah (CPI) 2022 telah jatuh merudum ke tangga 61 jika dibandingkan tangga 29 yang kita capai 1998.Transparency International Malaysia menyebut asbab kemerosotan ini kerana kegagalan membendung rasuah politik,”

Selain itu, Laporan Ketua Audit Negara 2020 dan 2021 mendedahkan wujud ketirisan hampir RM3 bilion meliputi kehilangan wang awam, pembaziran dan juga pembayaran tidak teratur. Umpamanya, isu terkurang kutip duti import kenderaan, Kerajaan telah hilang RM72 juta hanya disebabkan proses kutipan duti import yang lemah.

Turut didedahkan tahun lalu, wujud ketirisan dalam pelaksanaan subsidi diesel dengan anggaran hampir RM10 bilion nilai subsidi diesel diselewengkan.

“Inilah bukti pelbagai ketelanjuran yang memberi dampak buruk kepada negara. Ini mesti dihentikan jika kita mahu negara ini beranjak ke hadapan dengan gagah dan gemilang. Kita yang menentukan apakah masa depan negara akan rencat, melonjak atau terpenjara, dan ia tergantung kepada ruang kebijakan yang ingin diterjemahkan,” tegas Anwar.

Dalam pada itu perdana menteri mengingatkan bahawa negara perlu menempuh ketidaktentuan ekonomi dunia berikutan kadar inflasi terus menekan disebabkan harga komoditi dunia yang masih tinggi dan gangguan rantaian bekalan makanan pada saat ini kesan perang Rusia-Ukraine.

“Tabung Kewangan Antarabangsa (International Monetary Fund, IMF) mengunjurkan pertumbuhan ekonomi dunia 2023 yang menyederhana pada 2.9 peratus ketimbang 3.4 peratus pada tahun lalu. Sektor perdagangan di peringkat dunia juga diunjur lembab pada kadar 2.4 peratus berbanding 5.4 peratus tahun 2022,” katanya.

Perdana menteri juga menyatakan KDNK 2022 Malaysia mencatat pertumbuhan 8.7 peratus disebabkan asas KDNK 2021 yang rendah susulan dampak hentakan wabak  COVID-19.

“Tetapi, bagi memberi gambaran penuh prestasi ekonomi, ia  perlu dilihat bersama dengan pertumbuhan sukuan yang mencatat penurunan iaitu suku pertama (3.8 peratus), suku kedua (3.5 peratus), suku ketiga (1.9 peratus) dan suku keempat (negatif 2.6 peratus), jelasnya.

Perdana Menteri menambah bahawa Malaysia meraih pelaburan RM297.5 bilion pada tahun lalu iaitu 9.4 peratus lebih rendah ketimbang RM328.5 bilion pada 2019, menunjukkan bahawa pelaburan belum mencapai prestasi sebelum pandemik.

Ia juga menghuraikan fakta dan cabaran sebenar yang membelit ekonomi dan tantangan kepada Kerajaan Perpaduan dan negara.

Katanya, “kedudukan Malaysia dalam Senarai Daya Saing Dunia oleh Institut Pembangunan Pengurusan (IMD) juga telah jatuh ke tangga 32, sedangkan Malaysia pernah menduduki tangga ke-12 bila mana pelabur meyakini keupayaan ekonomi kita dan kecekapan jentera penyampaian awam.

Perdana Menteri turut menjangka kadar inflasi pada tahun ini sama seperti tahun 2022. Namun, akan lebih tinggi jika ketidaktentuan rantaian bekalan global tidak ditangani.

Perkara itu menjadi cabaran kelima yang dinyatakan sebagai tantangan ekonomi yang mengesankan rakyat. Pada tahun 2022, inflasi 2022 berada pada kadar 3.3 peratus dengan kadar inflasi makanan dicatat tinggi iaitu 5.8 peratus.

Sementara itu, kadar pengangguran pada tahun 2022 dicatat 3.6 peratus ketimbang 3.3 peratus sewaktu prapandemik tahun 2019. Pengangguran belia 25 tahun ke bawah masih melebihi 10 peratus dengan purata pendapatan belia juga rendah, sekitar RM1,700 pada 2021.

Perdana menteri menegaskan bahawa apa yang disebutkan itu ialah paparan secara jujur dan terang mengenai kemelut ekonomi yang kita warisi bersama.

Justeru, beliau berharap Belanjawan MADANI harus punyai keupayaan untuk menggembleng seluruh kekuatan dan tenaga untuk menterjemah kebijakan baharu.

“Kendatipun begitu, saya ingin menggunakan kesempatan ini untuk mengajak pimpinan politik, pengemudi kementerian serta penjawat awam, selain para pengusaha dan rakyat untuk menerima kenyataan bahawa negara mampu mencipta lonjakan agar tatanan ini tidak hanya dapat diteladani negara tetangga serantau tetapi seantero dunia juga, dan pada masa sama membenih keyakinan dalam kalangan rakyat, kata Anwar.

Kerajaan Perpaduan dikemudi Anwar hari ini membentangkan Belanjawan 2023; memperuntukkan sebanyak RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka.


MAH harap Belanjawan 2023 fokus pemulihan sektor perhotelan

PORT DICKSON, 24 Februari - Belanjawan 2023 diharap memberi fokus kepada pemulihan sektor perhotelan termasuk pelancongan dari dalam dan luar negara. Pengerusi Persatuan Hotel Malaysia (MAH) Negeri Sembilan, Haziz Hassan berkata kelumpuhan sektor perhotelan ketika pandemik COVID-19 memberi kesan kepada pemain industri itu sehingga ke hari ini.  "Kita harap insentif yang diberikan seperti insentif untuk geran ada, geran geran ini untuk bidang perhotelan yang diberikan, kalau kita buat aktiviti, kalau kita hendak ke luar negara buat promosi jadi, kita dapat rebat , jadi kalau katakan kita belanja RM1,000 Pelancongan, Seni dan Budaya (MOTAC)akan beri balik 50 peratuslah," kata Haziz di sini.

(Haziz ketika bercakap kepada pemberita RTM)

Beliau juga yakin sektor perhotelan antara yang akan diberi perhatian menerusi Belanjawan 2023 Malaysia Madani yang akan dibentangkan Perdana Menteri, Datuk Seri Anwar Ibrahim pada petang ini.  Peruntukan itu dapat memberi kesan jangka panjang yang positif kepada industri perhotelan dan secara tidak langsung bakal merancakkan ekonomi negara.


Teliti isu bilangan murid sikit di SJKT kawasan pendalaman

IPOH, 24 Februari - Kementerian Pendidikan (KPM) akan berbincang dengan Jabatan Pendidikan Negeri (JPN) bagi meneliti isu Sekolah Jenis Kebangsaan Tamil (SJKT) di kawasan pedalaman negara ini yang mempunyai bilangan murid sikit.Timbalan Menteri Pendidikan Lim Hui Ying berkata kementerian sedang mencari kaedah jangka masa panjang bagi menyelesaikan isu berkenaan agar sekolah Tamil di kawasan pedalaman dapat terus beroperasi."Ada beberapa sekolah yang kurang murid terutama di (kawasan) perladangan dan Felda. Ini kita akan teliti satu demi satu," katanya selepas merasmikan Sekolah Jenis Kebangsaan Tamil (SJKT) Gunung Rapat di sini.Turut hadir Timbalan Menteri Pembangunan Usahawan dan Koperasi Saraswathy Kandasamy dan Ahli Dewan Undangan Negeri (DUN) M.Thulsi Thivani.Mengenai projek pemulihan dan penyelenggaraan sekolah dikategorikan sebagai projek 'sakit', Lim berkata terdapat beberapa punca mengakibatkan kelewatan persiapan termasuk kenaikan kos bahan mentah dan masalah pekerja kontraktor binaan.

(Sebanyak 367 SJKT di negara ini mempunyaibilangan murid kurang daripada 150 orang pada satu-satu masa)

Bagaimanapun, beliau berkata KPM terus memberi perhatian serius agar projek menaik taraf atau memindahkan ke bangunan sekolah baharu yang telah diluluskan kerajaan akan disegerakan."Setiap negeri, ada projek-projek sekolah sakit tersendiri, ini kita tidak menafikan. Banyak lagi projek masih dalam perancangan," katanya.Sementara itu, SJKT Gunung Rapat yang dibina pada 1954 dan terletak di kawasan padat di tengah-tengah pekan Gunung Rapat, hari ini mendapat tapak dan bangunan baharu selepas 10 tahun. - BERNAMA


Menu Rahmah untuk semua - Salahuddin

KUALA LUMPUR, 23 Februari- Pelaksanaan Menu Rahmah yang diperkenalkan Kementerian Perdagangan Dalam Negeri dan Kos Sara Hidup (KPDN) dapat membantu setiap rakyat Malaysia tanpa mengira kumpulan pendapatan mahupun taraf kehidupan rakyat. Menterinya, Datuk Seri Salahuddin Ayub berkata, Menu Rahmah yang beharga serendah RM5 itu adalah usaha yang diperkenalkan di bawah Payung Rahmah agar dapat meringankan beban rakyat. "Walaupun di bawah Payung Rahmah yang menawarkan harga murah serendah RM5, pendekatan itu tidak merugikan peniaga, sebaliknya memberi manfaat dan rahmat berganda."Alhamdulillah dengan Menu Rahmah RM5 sebenarnya adalah sesuatu yang besar maknanya kepada rakyat. Menu Rahmah itu adalah satu hidangan premium," katanya.Mengenai pemilihan nama Menu Rahmah, Salahuddin menjelaskan, pihaknya tidak mahu menggunakan istilah 'Menu B40' kerana mahu hidangan itu dinikmati semua golongan.Selain itu, katanya, ia juga untuk menjaga 'air muka' golongan B40 bahawa hidangan di bawah inisiatif itu tidak dianggap 'menu orang miskin'.

(Menteri Perdagangan Dalam Negeri dan Kos Sara Hidup, Datuk Salahuddin Ayub)

Mengulas kesan berganda pendekatan seperti Jualan Rahmah, Salahuddin berkata, walaupun ada persepsi bahawa barang pada harga RM5 tidak berkualiti, ia tidak betul, sebaliknya ia mencetuskan 'gelombang' orang ramai berkunjung ke premis berkenaan.Beliau berkata demikian ketika menggulung perbahasan Usul Menjunjung Kasih Titah Diraja di Dewan Rakyat.


Antara tumpuan parlimen hari ini, rasional kemasukan pakar perumahan Singapura ke Malaysia

KUALA LUMPUR, 23 Februari - Isu mengenai rasional kemasukan pakar perumahan Singapura ke Malaysia sedangkan negara mempunyai pakar perancangan bandar tempatan yang boleh dimanfaatkan, antara yang dibangkitkan pada persidangan Dewan Rakyat hari ini.Menurut Aturan Urusan Mesyuarat di laman rasmi Parlimen, soalan itu akan dikemukakan Shaharizukirnain Abd Kadir (PN-Setiu) kepada Menteri Pembangunan Kerajaan Tempatan pada sesi Pertanyaan-Pertanyaan Menteri. Pada sesi soal jawab pula, P. Prabakaran (PH-Batu) meminta Menteri Komunikasi dan Digital menyatakan sama ada kerajaan berhasrat mengkaji semula kebenaran penggunaan aplikasi Telegram, Wechat, Michat dan beberapa aplikasi chat lain yang dilihat banyak pengaruh negatif kepada generasi muda.Turut tersenarai, soalan Rushdan Rusmi (PN-Padang Besar) yang meminta Perdana Menteri menyatakan tahap kesediaan agensi pengurusan bencana dalam mendepani bencana alam seperti kes tanah runtuh Batang Kali.

Selain itu, Hassan Abdul Karim (PH-Pasir Gudang) akan mengajukan soalan kepada Menteri Pendidikan Tinggi mengenai sama ada kerajaan bercadang memansuhkan Akta Universiti dan Kolej Universiti 1971 yang telah berusia 52 tahun untuk digantikan dengan akta baharu yang bersesuaian dengan zaman kini. Persidangan hari ini kemudian diteruskan dengan sesi penggulungan perbahasan Usul Menjunjung Kasih Titah Diraja mengikut kementerian masing-masing.


SIRIM harap bidang digital, sekuriti makanan dan PKS diberi fokus dalam Belanjawan 2023

PUTRAJAYA, 22 Februari - Sebagai badan peneraju penyelidikan dan teknologi yang ditubuhkan sejak hampir 50 tahun, SIRIM Bhd berharap bidang digital, sekuriti makanan dan Perusahaan Kecil dan Sederhana (PKS) diberi fokus menjelang Belanjawan 2023 yang akan dibentangkan pada Jumaat ini.Presiden dan Ketua Eksekutif Kumpulan SIRIM, Datuk Dr Ahmad Sabirin Arshad, berkata kepakaran SIRIM dalam bidang penyelidikan perindustrian bioteknologi dan biomedikal serta pembuatan pintar dan tenaga boleh diperbaharui di bawah salah satu enam tonggak Malaysia Madani iaitu Daya Cipta.Dr Ahmad juga berharap agar Kementerian Kewangan (MOF) memberi tumpuan khusus kepada teknologi masa hadapan."Ini termasuk teknologi kecerdasan buatan atau lebih dikenali sebagai artificial intelligence (AI), Big Data dan Blockchain yang akan diterajui oleh SIRIM," katanya kepada RTM.Katanya, SIRIM juga menyokong usaha dasar Malaysia Madani melalui dasar Kemampanan sejajar dengan Prinsip Alam Sekitar, Sosial dan Tadbir Urus (ESG) seperti teknologi bagi mengurangkan kesan terhadap alam sekitar."Melalui pembangunan Eco-Industrial Park, teknologi ini dapat mengurangkan sisa buangan industri selain itu teknologi berasaskan solar thermal juga dapat mengurangkan kesan gas rumah hijau kepada alam sekitar," tambahnya.

(Presiden dan Ketua Eksekutif Kumpulan SIRIM, Datuk Dr Ahmad Sabirin Arshad)

Menurutnya lagi, model pertanian pintar pula dilihat sebagai usaha untuk menyelesaikan isu ketidakjaminan makanan."Ini secara tidak langusng dapat meningkatkan lagi pengetahuan petani dalam menggunakan teknik pertanian baharu," katanya.Dalam pada itu, SIRIM juga akan terus menyokong pembangunan taraf hidup kumpulan B40 melalui program pemerkasaan pembungkusan produk yang mengikuti kursus kemahiran teknologi dalam bidang Pendidikan dan Latihan Teknikal dan Vokasional (TVET) seperti yang dilaksanakan pada tahun-tahun yang lalu.


Saya sayang Bella lebih dari anak lain - Siti Bainun

KUALA LUMPUR, 21 Februari - Pengasas Rumah Bonda Siti Bainun Ahd Razali hari ini memberitahu Mahkamah Sesyen di sini bahawa, tiada keperluan beliau mengambil remaja perempuan sindrom Down yang dikenali sebagai Bella untuk disimpan dan didera, kerana wanita itu lebih menyayangi Bella berbanding anak-anak jagaannya yang lain.Siti Bainun, 31, yang mengambil Bella sejak Julai 2020 turut menyifatkan remaja perempuan itu seorang yang kelakar, manja dan suka menyanyi seorang diri di depan cermin, membuatkan beliau suka menyakat remaja berkenaan.Siti Bainun berkata semasa Bella dalam jagaannya, tertuduh tidak pernah mendapat duit dan mengutip derma untuk menyara Bella, selain tidak mendapat bantuan bagi menguruskan remaja perempuan itu.“Saya perlu menjual roti, kek, pasta dan mengambil tempahan katering untuk menampung tujuh anak saya termasuk Bella. Katering pun saya yang masak sendiri di rumah ibu dan tidak suruh pun anak-anak saya tolong, kecuali jika saya buat di kondominium. Mereka sendiri ingin membantu tanpa saya arahkan atau dipaksa,” katanya.Siti Bainun berkata demikian ketika membacakan pernyataan saksinya pada prosiding membela diri atas pertuduhan mengabai dan menganiaya Bella di hadapan Hakim Izralizam Sanusi.Beliau berkata penghuni Rumah Bonda dan anak-anak jagaannya telah diajar berdikari, berdisiplin dan berkasih sayang antara satu sama lain, meskipun kebanyakannya berasal dari latar belakang kurang bernasib baik.“Bella, saya benarkan dia menyapu dan belajar lap pinggan kerana dia tidak tahu basuh pinggan dengan baik. Jadi pinggan dia, saya atau kakak-kakak yang cucikan. Saya ajar dia urus diri dan lain-lain. Kita tidak halang dia berdikari, tapi dia juga anak istimewa yang perlukan perhatian.“Dalam fikiran saya, kalau saya sudah tiada satu hari nanti, anak-anak ini akan tahu tanggungjawab dan jaga diri mereka sendiri. Tetapi untuk memaksa dan menyuruh dia (Bella) membuat kerja seperti orang lain, itu tidak sama sekali kerana saya sedar dengan kemampuan dia,” katanya dalam nada sebak.

(Remaja perempuan sindrom down berusia 13 tahun yang dikenali sebagai Bella hadir di Mahkamah Sesyen untuk memberi keterangan berkaitan prosiding perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya pada 23 September tahun lalu/FOTO BERNAMA)

Siti Bainun berkata beliau membangunkan Rumah Bonda dengan menggunakan duit arwah ayahnya dan niatnya untuk berpindah ke kondominium di Wangsa Maju, untuk memberikan tempat yang lebih baik dan selesa buat Bella.Berhubung Bella diikat, beliau berkata remaja perempuan itu suka merayau pada waktu malam untuk makan jajan dan pernah minum susu kotak satu karton sampai habis, sehingga menyebabkan Bella cirit-birit dan saksi pendakwaan kelima Yasmin Nahar Mahmood mengakui perkara tersebut.“Yasmin ada kain, dia attach kaki Bella dengan kaki dia, kalau Bella bangun nak merayap dan Yasmin boleh terjaga dan suruh Bella tidur.“Sebab itu bila tanya siapa ikat? Bella cakap Shomin. Yasmin sendiri mengaku dalam keterangannya bahawa Shomin adalah dia. Tapi ikatan itu langsung tidak kuat dan sekadar untuk keselamatan Bella. Buktinya Bella tidak ada kecederaan atau bengkak akibat diikat seumpama cerita saksi-saksi pendakwaan,” katanya.Siti Bainun didakwa mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan bersambung esok. - BERNAMA


Pembangunan Kampung Baru: PM cadang kaedah lain tanpa pinggir kepentingan orang Melayu

KUALA LUMPUR, 21 Februari - Perdana Menteri Datuk Seri Anwar Ibrahim menolak beberapa cadangan pembangunan semula Kampung Baru yang dikemukakan kerajaan terdahulu.Beliau yang juga Menteri Kewangan berkata, ia termasuk proses jual beli yang mencecah RM7 bilion.Sebaliknya Anwar memberi jaminan pentadbiran di bawahnya akan mencari kaedah lain tanpa meminggirkan kepentingan orang Melayu di kawasan itu.“Ada cadangan untuk mengadakan proses jual beli dengan tanggungan kerajaan yang mencecah RM6 hingga RM7 bilion, yang tidak mampu dikendalikan kerajaan sekarang.“Ada juga cadangan membawa syarikat swasta membangunkan Kampung Baru, tapi menjejaskan kepentingan dan kedudukan orang Melayu di bawah Malay Agricultural Settlement (MAS).“Ada juga cadangan mengadakan proses pajakan, maknanya penduduk Kampung Baru boleh pajak. Saya tidak fikir ini semua wajar."Kalau pajak 60 hingga 99 tahun, akan timbul keresahan dalam kalangan masyarakat Melayu di Kampung Baru kerana terlepas tangan. Ini saya tak boleh terima.“Apa pun kita lakukan, harus memastikan pembangunan berjalan tetapi kepentingan masyarakat Melayu di Kampung Baru tetap dipertahankan,” katanya pada sesi Waktu Pertanyaan-Pertanyaan Menteri di Dewan Rakyat hari ini.

Anwar berkata demikian bagi menjawab soalan Azli Yusof (PH-Shah Alam) sama ada kerajaan bercadang meneruskan pembanguanan Kampung Baru secara menyeluruh selaras dengan sasaran Kuala Lumpur Smart City 2030, seperti diusahakan bekas Menteri Wilayah Persekutuan, Khalid Abdul Samad.Beliau meminta diberi ruang sepenuhnya untuk mengkaji semula isu tersebut dengan mengadakan rundingan dengan pelbagai pihak selain mengambil kira pandangan masyarakat di Kampung Baru.


Malaysia kutuk pelancaran peluru berpandu balistik antara benua Korea Utara

(Pemimpin Korea Utara, Kim Jong Un mengarahkan pembangunan peluru berpandu balistik Hwasong-15/FOTO REUTER)

PUTRAJAYA, 21 Februari - Malaysia mengutuk pelancaran peluru berpandu oleh Korea Utara baru-baru ini, termasuk pelancaran satu peluru berpandu balistik antara benua pada 18 Februari lalu.Wisma Putra melalui kenyataan berkata, tindakan Korea Utara tersebut hanya meningkatkan lagi ketegangan serantau dan menghalang prospek keamanan yang berkekalan di Semenanjung Korea."Malaysia amat kesal dengan insiden ini yang merupakan ancaman besar kepada keamanan dan keselamatan sejagat," kata kenyataan itu hari ini.Menurut kenyataan itu lagi, Malaysia turut menggesa DPRK supaya segera menghentikan program nuklear dan peluru berpandu balistiknya."Malaysia menggesa Korea Utara supaya mengelak daripada mengambil sebarang tindakan provokatif dan menyalahi undang-undang, mematuhi kewajipan di bawah resolusi-resolusi Majlis Keselamatan Pertubuhan Bangsa-Bangsa Bersatu (PBB) dan komitmen antarabangsa berkaitan," tambahnya.Wisma Putra berkata adalah mustahak bagi pihak yang berkenaan menyambung semula dialog untuk mencapai pelucutan senjata nuklear secara menyeluruh, boleh disahkan dan tidak boleh diubah di Semenanjung Korea.Media antarabangsa melaporkan bahawa Korea Utara menguji ICBM Hwasong-15 pada Sabtu dari Lapangan Terbang Antarabangsa Pyongyang.Peluru berpandu Hwasong-15 mampu mencapai ketinggian maksimum 5,768 kilometer (3,584 batu), meliputi jarak 989 km.


KL Cops Night Ride 2023 dianjur sempena Hari Polis ke-216

KUALA LUMPUR, 21 Februari- Polis Kuala Lumpur akan menganjurkan program KL Cops Night Ride 2023 sempena Hari Polis ke-216.Program yang akan diadakan pada 18 Mac ini bertujuan mendekati masyarakat selaras dengan slogan "Polis dan Masyarakat Berpisah Tiada".Program kayuhan basikal sejauh 21.6 kilometer ini akan bermula pada jam 9.00 malam di Ibu Pejabat Polis Kontinjen Kuala Lumpur. Antara jalan yang akan dilalui ialah Jalan Hang tuah, Jalan Jelatik dan Jalan P.Ramlee.

(Polis Kuala Lumpur, Datuk Azmi Abu Kassim/Fb Polis KL)

Menurut Ketua Polis Kuala Lumpur, Datuk Azmi Abu Kassim, seramai 2,160 orang dijangka menyertai kayuhan tersebut. Beliau menyeru masyarakat khususnya warga Kuala Lumpur mengambil peluang ini bagi mendekati barisan kepimpinan Polis Kuala Lumpur.Tarikh akhir pendaftaran ialah pada 3 Mac dan orang ramai boleh mendaftar di laman sesawang cps4me/klcopsnightride.


Agong terima watikah pelantikan lima perwakilan asing ke Malaysia

KUALA LUMPUR, 21 Februari- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, berkenan menerima watikah pelantikan lima ketua perwakilan asing ke Malaysia, di Istana Negara.  Turut berangkat ke istiadat berkenaan ialah Raja Permaisuri Agong, Tunku Hajah Azizah Aminah Maimunah Iskandariah.  Ketua perwakilan asing berkenaan ialah Mesaad Ibrahim Ibn Abdullah Al Sulaim dari Arab Saudi, Rashed Sayyid Mohammed Sayyid Rashed Sayyid Saleh (Kuwait) dan Axel Cruau (Perancis). Selain itu, Hassan Abdelsalam Omer dari Sudan dan Salah Mohamed Al-Sorour (Qatar).  Hadir sama pada istiadat itu ialah Timbalan Menteri Luar, Datuk Mohamad Alamin dan Timbalan Ketua Setiausaha Kementerian Luar, Datuk Cheong Loon Lai.


Aliran wang haram Malaysia antara tertinggi di dunia

KUALA LUMPUR, 21 Februari- Jumlah pengaliran wang haram yang dibawa keluar dari Malaysia untuk disembunyikan di bank dan akaun luar pesisir antara yang tertinggi di dunia.Menurut Perdana Menteri, Datuk Seri Anwar Ibrahim, pendedahan itu berdasarkan laporan daripada Integriti Kewangan Global (GFI), Pandora Papers Panama dan Pandora Papers.Jelasnya, jumlah wang dari Malaysia dalam laporan GFI sehingga pendedahan Pandora Papers itu agak tinggi berbanding jumlah penduduk dan kedudukan ekonomi."Ada yang sebut seperti negara China, Arab Saudi dan beberapa negara lain, tetapi Malaysia tu di tingkat atas, maknanya wang yang dibawa keluar dari Malaysia itu dari sumber-sumber yang dianggap haram. Saya bagi jaminan bahawa dari sudut badan-badan yang telah melapor pada saya, arahan saya itu jelas, jangan sambil lewa dan biar ini jadi satu pengajaran, negara tak mampu lagi mengizinkan hal-hal ini diteruskan," katanya ketika menjawab soalan tambahan wakil Kubang Kerian, Datuk Seri Tuan Ibrahim di Parlimen.

(Datuk Seri Anwar Ibrahim / Foto BERNAMA)

Datuk Seri Anwar turut menjawab pertanyaan wakil Parit Sulong, Datuk Seri Dr Noraini Ahmad berhubung pendirian kerajaan dan tindakan susulan mengenai isu Pandora Papers yang timbul semula minggu lalu.Tegas Perdana Menteri, Suruhanjaya Pencegahan Rasuah Malaysia (SPRM), Bank Negara Malaysia (BNM), Polis Diraja Malaysia (PDRM) dan Lembaga Hasil Dalam Negeri (LHDN) diarah untuk terus menjalankan siasatan rapi melibatkan isu berkenaan.Menurut beliau, tindakan tegas perlu diambil tanpa melindungi mana-mana pihak."Beberapa penama yang terlibat ialah mereka yang pernah memegang jawatan dalam kerajaan. Kalau tindakan diambil tanpa fakta, maka itu boleh dicabar sebagai penyalahgunaan kuasa atau kita katakan motif politik. "Tetapi kalau wang ratus bilion atau ratus juta ringgit dikeluarkan, dibiar dilindungi kerana dia menyokong kita, itu membawa porak-peranda dan malapetaka kepada negara.Nama-nama yang disebut Pandora Papers itu mencecah 300 orang, ada yang sahih, ada yang peniaga, tetapi kita tumpu kepada tokoh-tokoh politik yang besar, mantan perdana menteri, menteri kewangan, menteri-menteri yang sebenarnya dipercayai menyalahguna kuasa mereka dan memunggah kekayaan semasa mereka punya kuasa," katanya.


'Selamat maju jaya kepada calon SPM esok' - PM

KUALA LUMPUR, 19 Februari - "Selamat maju jaya kepada calon yang akan menduduki peperiksaan Sijil Pelajaran Malaysia (SPM) 2022, mulai esokm," ucap Perdana Menteri, Datuk Seri Anwar Ibrahim.Menerusi satu poster hantaran di Facebook hari ini, beliau turut mendoakan agar usaha dan kegigihan calon SPM 2022 akan memberikan kejayaan yang bermakna.Sebelum ini, Kementerian Pendidikan (KPM) dalam satu kenyataan memaklumkan seramai 403,637 calon akan menduduki peperiksaan bertulis yang diadakan antara 20 Februari hingga 15 Mac.

Menurut kenyataan itu lagi, SPM 2022 dilaksana bermula 30 Januari hingga 15 Mac depan yang membabitkan ujian amali sains, ujian bertutur, ujian mendengar dan peperiksaan bertulis.Selama peperiksaan berlangsung seramai 131,318 petugas dilantik bagi memastikan kelancaran pengurusan dan pengendalian peperiksaan itu nanti.Manakala sebanyak 3,355 pusat disediakan di seluruh negara.